Kuba iraultzailea eta Epe BereziaAldatu\nUrteetan zehar Sobiet Batasunak laguntza politiko eta ekonomikoa eskaini zion (1990 arte 4.000 eta 6.000 milioi dolar artean inguru), Kuba harekin lerrokatua egoteko (Amerikako mugimendu iraultzaileak laguntzen, Afrikara tropak bidaltzen). Baina SESB desegin zenean zailtasun ekonomiko larriak jasan behar izan zituen.\nSESBen desegitearekin, horrela, Kubak bere hartu-eman ekonomiko ia guztiak galdu zituen bat-batean, inportazio nahiz esportazio nagusiak Sobietar Batasunarekin egiten baitzituen uharte karibetarrak, elkartruke sozialistaren ereduari jarraituz. Gainera, ez da ahaztu behar AEBek bultzatutako blokeo ekonomikoak bere horretan iraun zuela. Egoera horretan, Epe Berezia (gaztelaniaz: Periodo Especial) izenekoa hasi zen Kuban. Biztanleriak herrialdearen gainbehera ekonomikoa pairatu zuen; eta, besteak beste, jatekoak murriztu ziren. Egoera latzaren adibide gisa, kubatarrek pisua galdu zuten, batez beste. Halaber, petrolio eskasia nabaria zen, eta baita tresnen edo erreminten gabezia ere.\n1990eko hamarkadaren erdialdetik aurrera, turismoa bultzatzen hasi zen erregimen kubatarra, krisi ekonomikotik ateratzeko bide bakar gisa ikusten baitzen. Horrek nolabaiteko hobekuntza ekonomikoa eraman zuen irlara, batez ere turismoarekin hartu-emanak zituzten kubatarren egoera ekonomikoa hobetuz. Horrek, aldi berean, desberdintasun ekonomikoak bultzatu zituen Kubako gizartean, turistekin hartu-emanak (edo atzerrian senideak) zituztenak egoera "hobearen" eta biztanleriaren gainontzeko zatiaren artean.\nLatinoamerikaren bira ezkertiarra eta Gobernu aldaketaAldatu\nAzken aldaketa 12 abendua 2020(e)an, 10:42(e)tan\nOrriaren azken aldaketa: 12 abendua 2020, 10:42.


Joxe Azurmendi, elkarrizketa\n*Biolentziak, definizioz, soluzioa bilatu nahi du.\n*ETA herri honen tragediaren produktu bat da\n*ETA abentura etiko eta politikoa da\n*ETAri ez zaio beste irtenbiderik uzten\nMaisu handi bat, jeinu bat zela esan zidaten berarengana jo aurretik. Maisu handi baten eta jeinu baten aurrean egondako sentsazioarekin irten nintzen Donostiako Filosofia fakultatetik Joxe Azurmendirekin honako elkarrizketa amaitu ondoren. Errekurtso intelektualetako iturri emankorra dugu Zegamako "alemana". Ulertezinezko jokabide eta dinamikak ulertarazteko adore eta kemen nahikoak ditu. Ez da kikiltzen gehiengoaren diskurtso "faltsuaren" uretatik murgildu eta ateratako ondorioek indarrean dagoen egi ofiziala hankaz gora jartzen badu ere. Eta bost axola dio, ofizialtasunak "biolentoen" espaloian ezartzen badu. Kaskarkeriaren munduan salbuespen pozgarria.\nelkarri: "ez dut ezer ez ulertzen", izan da abendu partean nagusitu den espresioa. Urrun geratzen badira ere, abenduak izandako hainbat gertaera inoz ez bezala astindu zituen bazterrak. Zein izan da gertaera desberdin horiekiko zure hausnarketa?\nJoxe Azurmendi: nik ere ez dut ezer ulertzen. Inork ez du ulertu. Hor badaude bi puntu aztertzeko: alde batetik, badago Madrilekiko halako desesperazio sentsazio bat. Egiten direnak egiten direla, Legebiltzarrak zerbait eskatzen duela, Gotzaiek zerbait esaten dutela... Badirudi dena alferrikakoa dela eta azkenerako ez dakigu zer egin behar den. Orduan, bazirudien zerbait egiten asmatu genuela, eta itxaropen handia sortu zen ELA, LAB, EHNE eta Elkarriren arteko ekimen horren inguruan. Nik ez dakit itxaropen hori errealista ote zen edo ez, izan ere ez dakit hortik zer lor zitekeen. Nire susmoa da Madriletik behin eta berriro barregarri utziko zutela ekimen hori ere, agian, eta ezerezean geratuko litzatekeela. Baina gutxienez gaurko egoera txikitu honetan itxaropen izpi bat sortu zuen. Bakeari begira, agian ez zuen berehalako ondoriorik izango, baina gutxienez geure desesperantzari aurre egiteko baliagrarria zatekeen. Bestetik, hori pikutara joan da. Baina azken egunotan egin diren azterketa guztiak irakurri eta gero, orain urte batzuetatik hona diferentzia nabarmena ikusten dut: Gaur ETAri buruz ez dakigu ezertxo ere. Nik ez dakit Atutxak eta Mayor Orejak zer dakiten, baina guk ez dakigu ezer. Analisi baterako funtsezko datuak ez dakizkigu. Beraz, gertatu denaz analisi bat egin nahi izatea ezinezkoa egiten zait. Agertu diren irakurketa posibleak ere ez ditut oso serioski hartzen. Polarizazioa legea baldin bada, eta Madrilek ez badu beste ezer onartzen, bada, ETAri ez zaio interesatzen polarizazioa besterik. Hau logika elementala da. Eta berdin: Madrilek ETA besterik ez badu aintzakotzat hartzen, ETAk berak ere tartean ematen den guztia anekdotatzat hartuko du, eta tartean Bilbon deituta zegoen manifestapena.\nelkarri: Txillardegiren hitzak erabiliz, "goranzko abiadura sendoa brauki moztu da... Ez geunden oraindik helburuan, bai ordea helbururako bidean". Zuk ere pikuetara joan dela esan duzu. Horrenbesterako dela uste duzu?\nJ. Azurmendi: pikutara joango da guk pikutan uzten badugu. Oraingoz ez da ikusten elkarganatze bide honek zer aukera efektibo berriak sortuko dituen. Bestalde, ebidentzia dirudi orain arte bezala sakabanatuta, elkarrekin etsaituta, ibiltzeak onik ez ekartzeaz gain bizitza ere ezinezkoa egiten digula. Gauza bat da egoera horretan ezin dugula jarraitu eta beraz irtenbide batzuk bilatzearen beharra, eta bestea da argi eta garbi izatea noraino irits gintezkeen elkarganatze horrekin. Hori ere ez dugu oso argi. Gauza ez da aztertzea soilik elkartu egin behar garenik, horretarako onartzen bagaituzten baizik. Polarizazioa gutxiagora edo gehiagora joan dadin gure eginkizunetako bat izan daiteke, eta polarizazioa negoziazioruntz bideratzeko eta posible izateko ahalegina emankorra izan daiteke. Baina besteek, hots, ETAk eta Gobernuak, esan behar digute onartzen gaituzten edo ez. Dena dela, garbi eduki behar da, ELA, LAB edota elkarriren eginkizuna, negoziazioaren aldeko baldintzak lortzen joatea dela eta ez negoziatzea. Gauza horiek nola egin behar diren asmatzea ez da erreza. Ez dut uste ETAren azkeneko ekintzak ekimen hau pikutara bidali duenik, baina berak abisu bat eman du jakinarazteko zein baldintzak berak ezingo lituzkeen onartu. Gobernuak, aldiz, etengabe ematen ditu bere abisuak, errezago daukalako.\nelkarri: ondorio bezala ikusten denez, ez ETAk ez Espainiako Gobernuak ez dute atsegin tartean agente berririk sartzea. Hirugarren esparruarena batzuentzat zein besteentzat gogaikarria bilakatu daitekela pentsatzen duzu?.\nJ. Azurmendi: teorian behintzat, bai batak zein besteak erdiko tarte hori beraientzat hartu nahi dute, eta bistan da Madrileko Gobernuak azken urteotan ahalegin handiak egin dituela horren inguruko masa sozial zabal hori gauzatu ez zedin. ETAk agian masa sozial guzti hori ez du nahiko bereganatu, historiak berak erakusten duelako masa osoak ez direla bortxazko aukera baten alde sartzekoak izaten. Baina bere masa propioa edukitzea nahiko du eta hori sendo izan. Hori ezinbestekoa da edozein mugimenduen aurrean. Efikazia mailan ari naiz. ETAk, arma eta komando batzuk izateaz aparte, lagungarri gerta dakiokeen masa sozial bat behar du. Beste hainbeste Madrilgo Gobernuak. Ez batekin eta ezta bestearekin dagoen jendea printzipioz ez bati eta ez besteari interesatzen zaio holako momentuetan. Horrek ez du esan nahi denok horiei interesatzen zaiena egin behar dugunik, eta horiei interesatzen zaien moduan.\nelkarri: hain zuzen ere, elkarrizketa eta negoziazioaren alde egon daitekeen eta dagoen masa sozial benetako kaltetua izan zela esan zen.\nJ. Azurmendi: bereizi egingo nuke. Beharbada, alde bat -Gobernua- "ez dut negoziatuko" eta horrelakoak esaten ari den bitartean, negoziazioaren aldeko mugimendua traba handi bat bilaka daiteke. Negoziazioa beharrezkoa dela esan behar zuten instantziek esan dute, eta burla egin zaie. Eta agian hori errepikatzen jardutea, besteek horrelakorik entzun ere nahi ez dutenean ez da batere interesgarria izango. Negoziatu egin behar delako diskurtsoa mantentzea eta, era berean, ETA soberan dagoela esaten aritzea agian ez du zentzu gehiegirik. Ni ez naiz inor ELAk zer esan behar duen edo ez esateko, baina esan egiten du. Orduan, onartu behar da ETAren analisian ez dela negoziazioaren beharra soilik eskatu, gehiago ere badela.\nelkarri: beraz, konponbidea ETA eta Gobernuaren artean eman behar da soilik zure ustez?\nJoxe Azurmendi: niretzat bai. Baina ETAren eta Gobernuaren arteko negoziazioen prestaketa ez dute derrigorrez ETAk eta Gobernuak burutu behar. Negoziazioa eman dadin bideak irekitzeko gauza asko egin daitezke. Beste hipotesiren artean, Noruegako esperientzia dugu: intelektualak eta irakasleak egon ziren tartean. Gero, negoziazioaren orduan ere, mahai baten aurrean egon daitezke alderdi politiko desberdinetako ordezkariak, nahiz eta beraiek soilik ETAren tesiak ordezkatzen egon. Ez dute derrigorrez barne ministrariak eta ETAko komando buruak egon beharrik. Mahai gainean ETA eta Gobernuaren tesiak egon beharko dira. Ez dakit hori zer formularen bitartez lor daitekeen, eta ez zait ajola.\nelkarri: edukien eztabaida datorkigu mahai hipotetiko horren osaketaren ondoren... Zeintzuk, zertaz eta noren izenean negozia dezakete. Hori inork ez digu argitzen.\nJ. Azurmendi: nik uste dut horretan sartzea hanka sartzea dela. ETAk zer negoziatu nahi duen ETAk daki eta ez beste inork. Hori jakiteko ETArekin hitzegin beharko litzateke. Hitzegiten denean jakingo da ETAren eskakizunak onargarriak diren edo ez. Baina orduan bakarrik. Beste guztia rolak usurpatzea da. Eta batzuetan egin egiten ari gara.\nelkarri: gertakizun tamalgarrienetik ere beti ateratzen da ikasgairik edo kontutan hartzeko ondoriorik. Zein azpimarratuko zenuke oraingo honetan?\nJ. Azurmendi: nik gehienez ere esango nuke jarraitu egin behar dela. Eta, beraz, LAB eta ELAren arteko elkarlanak aurrera egin beharko luke. Baina ez bakarrik abertzaleen artean. Oso garrantzitsua izango litzateke ezker ez abertzaleko jendea ere hor integratzen joatea. Niretzat oso pozgarria izan da alderdi komunistaren jarrera. Negoziazioaren asmoaren inguruan edo giza eskubideen inguruan ahalik eta abaniko zabalena lortuko balitz, hau da, minimo batzuren gainean eta besterik gabe oraingoz -nik ez nuke ezta autodeterminazioa ere sartuko- jarrai dezatela. Eta Madrilgo Gobernuak argitu dezala bere jarrera, esan dezala zer eta nondik ez dagoen prest sartzeko.\tBaina ez digu balio ez duela hitzegingo esateak, hori kriminala baita. Biolentzian erru handi bat hori esatean dago. Jarrera horrek ETAri ate guztiak isten dizkio. "Ez dut hitzegingo" esaten duenak, de fakto biolentzia nahi du. Izan ere gaur egun burutik sano dagoen batek ezin du eskatu armak uztea besterik gabe. Hori umekeria estupidoa da, hogeita hamar urteren buruan.\nelkarri: Estatuaren jarrera ertsiaren aurrean Euskal Herriak biolentzia ez beste aukerarik ez duela esaten da, hain zuzen ere Estatuaren interes desberdinen kontra eraso egitea.\nJ. Azurmendi: ez da nire tesia hori, baina tesi hori badagoenez eta masa sozial handi batek euskarria ematen dionez, eta gutxienez erakunde organizatu baten tesia denez, eta Gobernuak hurrengo hauteskundeetan gehiengo absolutua bilatzen duenez, momentu honetan denok argi eta garbi ikusten dugu ETAri ez zaiola beste irtenbiderik uzten. Euskal Herriak, eduki, aukera asko dauzka, suizidatzekoa barne. Aukerak oraindik asko dira eta guztietan ahalegindu behar da. Ezin da esan Euskal Herriari beste aukerarik uzten ez zaionik. Euskal Herria gaur egun konzeptu oso ekibokoa bihurtzen ari da. Baina Euskal Herrian legezko alderdi guztiei, HB eta ETA ezik, uzten zaie beren tesiak defendatzen. Eta HBri itxuraz bakarrik utziko zaio. "Euskal Herriari ez zaio uzten", ez da nire gustuko formulazioa. Euskal Herriko parte batzuei uzten zaie egiten beren analisien arabera egin nahi dutena; beste batzuei ordea ez. Eta ahal diren zikinkeriak eta txakurkeriak egiten zaizkie. Zangotraba eta oso joku zikina erabiltzen da HBrekin. HBk ere egiten dituela zikinkeriak? Justizia eskuan daukanari eskatu behar zaio justizia egitea.\nelkarri: "Vasconia, entre la tragedia y la esperanza", Gurutz Jauregiren liburuaren izenburua etorri zaio gogora ezkortasunez jota dagoen bati baino gehiagori azken asteotan. Berak zioenez Euskal Herria fikziozko herri bat izatetik herri fikziora pasa da.\nJ. Azurmendi: ez dut bere liburua irakurri. Nik ez dut inolaz ere uste fikziozko herri batean gaudenik. Alderantziz, errealitate oso gordin eta tragikoa bizitzen ari gara. Hemen fikzioak oso gutxi daude. Oinazea eta mina oso erreala da eta borroka ere ikaragarri erreala. Fikzioak beste maila batekoak izango dira, erakundeetan ematen direnak kasu. Legebiltzarrak presoen inguruan eskakizun bat egin eta ondoren emaitza kontutan hartzen duzuenean, fikzioa Legebiltzarra bera dela pentsatzen duzu. Baina errealitateak, Mayor Orejarenak dira.\nelkarri: herri honen atomizazioari aurre egiteko bildu egin beharko ginatekeela ondorioztatu dut zure hitzetan arestian.\nJ. Azurmendi: bildu egin beharra dago gutxienez orain bizi dugun ondoeza gainditzeko. Politikoki eta sozialki txikituta dagoen herri batean automatismoak sortzen dira eta bakoitza bere kaiolan sartzen da beste guztien errealitateei muzin eginez. Jokaera hori ekidinezina gertatzen ari bada ere aurre egin behar zaio. Oso mingarria egiten zait niri. Nahiago genuke elkarrenganako onarpen bat berriro posible izan dadin. Ez berdin pentsatzeko, jarrerak hurbiltzen hasteko baizik. Gaurko krispazioa gainditzeko ikaragarria da gogoa. Gauza garrantzitsu batzuetarako elkarrekin gaudela baldin badakigu, orduan egin geniezaioke aurre egoerari. Sentsazio hori ordea galduta dagoela ematen du. Inork ez du pentsatzen adibidez independentziaren leloak elkartzen gaituenik baina badaude beste hainbat gauza elkartzen gaituenak.Gure eguneroko bizitzan daukagun sentsazio ikaragarri honetatik askatzeko batasuna izan daiteke arrazoi nagusiena. Autismoak ez garamatza inora, jada hor bait gaude.\nelkarri: zientziak oraindik ez dio autismoari irtenbiderik aurkitu.\nJ. Azurmendi: horrek ez dauka irtenbiderik, hori kalamidade hutsa da eta sufrimendu askoren iturria. Uste dut askok oso disgustora gaudela egoerarekin.\nelkarri: "Demokratak eta biolentoak", zure azkeneko liburutik atera dudan ondorioetako bat zera da: demokrazia da bide egokienetakoa, edo egokiena, baina ez egun ezagutzen dugun eredua. Hau da, gehiengoaren diskurtsoaren faltsutasunean sakondu nahi izan duzula iruditzen zait. Horrela ikusten al duzu?\nJ. Azurmendi: bai. Demokrazia izan liteke herriaren borrokaren lorpen bat, Frantziako iraultzaren kasu, edo EE.BBetako independentzia. Orduan demokrazia errealaren hastapena da eta borroka baten ondorioa. Borroka hori beti gutxiengo batek egiten du. Irabazten badu, demokrazia abian jartzea lortzen du. Diktadura minutu batean ezartzen da. Demokrazia, aldiz, poliki poliki egiten da. Beraz, demokrazia izan daiteke borroka baten ostean herri batek lortzen duena, eta borrokaren produkto bezala antolaketa jakin bat jartzen da martxan. Espainian demokrazia ezarri digute diktadura ezartzen den moduan. Beharbada diktadurarekin ohituta zegoen herrian oso ongi funtzionatu duena, baina ez Euskal Herrian. Ezin da esan "etorri honera oinarri hauek jarri ditugu eta". Ez, hori gezurra da. Hemen ez daude demokraziaren oinarriak, eta hemen bere eginkizunetako bat da demokrazia posible egitea. Borroka erreala izan den leku guztietan horrela izan da. Harrokeria irudituko du, baina demokrazia etorri zenean Madrilen ez zegoen borrokarik. Hemen bazegoen borroka hori eta oraindik badago. Beraz, demokraziaren antolaketarako egoera oso desberdinak dira. Hemen oraindik ez dauzkagu eskatzen diren eta beharrezkoak diren oinarriak demokrazia jasotzen joateko.\nelkarri: Lluís Llach kataluniar abeslariak eta Jose Saramago idazle portugaldarrak bat egin dute bi elkarrizketa desberdinetan demokraziaz hitzegiterakoan: "demokrazia hau gezur borobila da", zioten biek.\nJ. Azurmendi: ados nago. Baina batzuek besteei inposatu nahi izan dioten gezurra da. Batzuek gero gezur hori irentsi egin dute oso erosoa delako hori, eta tresna asko dagoelako hain zuzen ere gezur hori zuritzeko. Zoritxarrez konforme nago.\nelkarri: zure liburutik beste ondorio bat atera dut. Oker banago zuzen iezadazu. Ematen du herri honetan behintzat demokrazia bera, gaurko terminoetan ulertuta, borroka armatua baino kaltegarriagoa izan daitekeela.\nJ. Azurmendi: ez dakit, horrela esanda, ez litzaidake gustatuko ondorioa hori izatea. Baina beharbada ez da guztiz okerra. Biolentzia legitima lezakeena irtenbide batzuk bilatu nahi izatea litzateke. Nire irakurketan behintzat, biolentzia horren ostean demokraziak etorri beharko luke, elkarbizitzaren antolaketa modu egokiago bat bideratuko duena, alegia. Demokrazia ulertzen bada ordea historiaren azkeneko gauza bezala, hots, iritsi gara eta planto, bada, gezur famatu hori bihurtzen da. Biolentziak, definizioz, soluzioa bilatu nahi du. Baina gaur eta hemen demokraziak definizioz soluzioa ukatu nahi duela uste dut. Orduan demokrazia hau kuestionatu egin beharra dago, bere lehen eginkizuna asumitzen ez duelako. Traba bat bihurtzen da.\nelkarri: gero eta zailagoa izango duzu zuk "biolentoen" estereotipotik libratzeko, ez?\nJ. Azurmendi: bai. Demokrazia honi nik kritikatzen diodan gauzetako bat polarizazio egoera batean ideiak Franquismoan bezain primitiboak izatea da. Biolentotzat jotzen da kuestionatzen duen edozein gogoeta. Gaur propaganda ofizialarekin bat ez datorrena, "quien no condena es un asesino" esaten duen hori, berehala identifikatzen dute espaloi batean. Inkisizioaren herrian jarraitzen dugula agerian uzten du.\nelkarri: Joxe Azurmendik ez omen du inoiz ETA diskutitu izan. Zure pentsamendu filosofikotik abiatuta, zer nolako kontsiderazioa egiten duzu borroka armatuaren erabilpenaz Euskal Herrian?\nJ. Azurmendi: bai, egia da. Baina, ongi erantzuteko galdera honek maila asko izango lituzke eta zaila da inprobisatzea. Bai hezkuntzaz, bai tenperamentuz, pertsonalki neuretzat soluzioa oso garbia daukat. Bortxaren aukera neuri ez zait inoiz aukera erreal bezala eman, nik onartu ahal izatekoa bezala. Bakoitzak bere kontzientzia du. Baina bizi izan naiz biolentziaren aukera eman zaienekin, intelektualki asumitu egin dutenekin. Razionalki nire jarrera bezain logikoa zen; moralki, nire jarrera bezain morala zela pentsatu izan dut beti. Eta politikoki hori baloratzen ez dakit. Politikoki on edo txar bezala baloratzeko betiko elemenduak aztertu beharko nituzke: zer indar real bilduko dugu, zer aukerak ditugu helburuak lortzeko, eta abar. Politikoki ez dut inoiz eztabaidatu ETAren aukera. Hortaz jarduteko inoiz ez bait dut izan informazio erreala eta zehatza. Hala ere inoiz ez dut sentitu neure burua gai ETAren fenomenoa razionalki eta moralki kuestionatzeko. Uste dut gaurko gizartean hori eztabaidatzeko tresnarik ez dugula. "Bizitza sakratua da" edo "biolentzia oro salagarria da" esanez ezin da borroka armatua eztabaidatu. Hori tranpa hutsa baita. Hori da mendebaldeko kulturan daukagun tranpa handia. Gure gizarteak, hori esaten duen bitartean, udaltzainei pistola ematen die, eta urtero Estatuan aurrekontu bat dago armentzat, eta Estatu mailako kargurik ohoragarrienetakoa militarra izatea da. Niretzat ETA errealitate bat da. Herri honetan euria dagoen bezala dago ETA. Herri hau denaren datu bat da niretzat. Ez ontzat ez txartzat ezin nezake hartu. Abentura etiko eta politikoa da, humanoa ere. Errespetu handiaena merezi dit. Nik ez dut ere inoiz Eusko Jaurlaritza kuestionatu. Ezta Eliza Katolikoaren esistentzia. Errealitatearen definitzailetzat hartzen ditut elementu horiek. Eta ikasleei beti esaten diet, errealitatea bera eztabaidatu edo ukatzen duen filosofoak hanka sartzen duela. Errealitatea den bezala hartu eta irakurketak egin beharko lituzke, baina errealitatean oinarrituz. Errealitatea interpretatu baino lehen aukerak egiteko joera handia dugu, errealitatea bera ukatzeko eta desegiteko. Lehenengo ukatu egiten dugu eta gero interpretatu. Nik uste dut esan behar dugula: hor dago, ezer ez dago kausa gabe, zer egiten dugu orain.\nelkarri: errealitatea ez da objetiboa. Bakoitzak modu batean ikusiko du.\nJ. Azurmendi: nik esango nuke, nire interpretazioak berak ere maila kontraesankorrak dituela. ETAri buruz ez naiz abstenitzen soilik. Nik kontsidera nezake ETA herri honen tragedia ekidinezin bezala. Ez du horrek esan nahi analisi sinple batean oinarritzen naizenik. Ni ez nago ETA oso ondo dagoela esaten dutenen artean baina ez nago ere Jaurlaritzari nire onespen osoa emateko. ETAren defentsa nazional bat seguru asko ez da erraza, baina ETA gabeko herri honen etorkizunaren defentsak ere ez du oso erreza ematen ikusten denez. Euskal Herriak gaur adinako autonomia izan ez duela esaten dutenen aurrean, nik zera diot: "sekula ez bait gara XX. mendean bizi izan!". Horrelako arrazoiekin tontotzat hartzen gaituzte\nelkarri: ETA herri honetako tragedia historikoren adierazleetako bat dela esan duzu. Zer ulertu behar da hortik?\nJ. Azurmendi: nik uste dut benetan historia ikaragarri batek esplikatzen duela egoera hau. Oso urruti hasten den historia: karlistadak, foruak, gerra zibila, herriaren desartikulazioa eta abar luzea. Ondorio latzak ekarri ditu. ETA ez da sortu eta ez da bizi ezerezetik. Horregatik diot ETA herri honen tragediaren produktu bat dela. Tragedia horretan tragediaren elementu bat ere bai une berean. XIX. mendearen erdialdea hasita, ez dugu historia normal bat izan, tragikoa baizik. Bakea nahi badugu, abiapunturako kontutan hartu beharko litzatekeen datuetariko bat da.\nelkarri: absurdo batean bizi gara?\nJ. Azurmendi: Absurdistanen. Gure diskurtso publiko eta "demokratiko" guztia bestea anulatzearen eta ez arrazoitzearen mailan geratzen da. Adibidez, Setieni esaten diotenean inork ez duela aukeratu eta beraz isilik egoteko, nik pentsatzen dut: eta erregea? Nork aukeratu du? Eta zeinek esaten dio isilik egoteko. Horregatik Absurdistan. Hemen arrazoitzeko modua, fitxa oso mugimendu oso txikiekin kontraesankorra dela deskubritzen da.\nelkarri: aurten hauteskundeak izango ditugu. Abstentziora jo beharko ote dugu berriro?\nJ. Azurmendi: nik hauteskundeak erlatibizatzen ditut. Daukagun egoeran hauteskundeek erakutsi digute funtsezko arazoak konpontzeko tresna errealak ez direla.\nelkarri: hauteskundeetatik, ordea, besteak beste, kultura edo industria kontseilarien kargurako pertsonak eta ideologi konkretuak irteten dira.\nJ. Azurmendi: oinarriak ongi jarri eta gero hauteskunde sistima batek funtziona lezake gure arteko elkarbizitzak boterearen partiketan nola antolatu erabakitzeko. Nire susmoa da oinarriak jarri gabe daudela. Eta oinarrizkoak izan beharko liratekeen elementuak, hizkuntza, edo biolentzia bera, inoiz ere hauteskundeetarako polemikarako izan beharko ez luketeenak, gaur egun propagandaren objetu dira eta beraz ez zaizkit interesatzen. Ezin da esan hauteskundeetan hautatuak izan direnak herriaren ordezkariak direnik, diruaren, hedabideen eta kanpaina antolatzaileen ordezkariak direla baizik. Hala ere, beste egoera batean interesgarriak izan daitezke. Oraingo egoeran ez asko.\nelkarri: "etorkizunari begira, argi dago: hemendik ehun urtera edo euskal nazioa gara edo ez gara ezer izango", irakurri dizut. Nola egingo da nazio hori?\nJ. Azurmendi: ehun urtearenak esan nahi du horrelako mugimenduek denbora behar izaten dutela. Gauzak erritmo bat izan behar dute. Euskal Herria nazio bat dela Leizarragarengan oso argi zegoen, ez da egia hori XIX. mendeko gauza denik. Orain, berriz, berriro ilun dago. Ez dakit zer formularekin baina ehun urteren buruan, pixka bat mugitzen bagara, berreginda egon gintezke. Erritmo hori galtzen badugu, zanpatuta eta hilik egongo gara. Baina berriro herri bat eta nazio bat izateko egin beharra dagoen guztia ez da politikaren eremura mugatzen. Ekonomia, ikerketa zientifikoa eta teknikoa; borroka ere egin beharra dago, eta poesia ere bai.


Zein atalek osatzen dute teklatua? | Gadgeten berriak\nEl teklatua Sarrerako gailu periferikoa da, teklak antolatzen dituena, ordenagailura informazioa bidaltzen duten etengailu elektroniko gisa jarduteko.\nTeklatua funtzio blokeak, bloke alfanumerikoak, bloke bereziak eta zenbakizko blokeak osatzen dute. Ezagut dezagun pixka bat gehiago haiei buruz.\nErabilienetatik hasita: gakoak idaztea. Hauek modu nagusian kokatzen dira teklatuaren ezkerreko aldean, idazketa lan batzuk egiterakoan erabili ohi diren hizki, zenbaki eta sinboloez osatuta daude eta horregatik dira gure adierazteko hobekien balioko digutenak. mezuak.\nBere inguruan egin nahi dugunean laguntza handia izango duten beste gako batzuk aurkituko ditugu testu edizioa, adibidez, Enter edo Backspace, baita Mayus Lock edo Control eta Alt ere, azken bi hauek beste tekla batzuekin batera erabiltzeak emaitza desberdinak ematen baititu.\nGoialdean daude Funtzio teklak, erabiltzen den programarekin erlazionatutako hainbat utilitate izatea.\nEskuin muturrean dago zenbakizko teklatua gehigarriak erabiltzeko erraztasunak lortzeko, eta honen eta irakurtzeko teklen erdian daude edizio teklak eta testuak idazteko laguntza eta baita norabide teklak ere.\nInformazio gehiago: Nola konpondu ordenagailuko gakoak ez dabiltzan\nArtikuluaren bide osoa: Gadgeten berriak » General » software » Zein atalek osatzen dute teklatua?\nNancy Cecilia Tene Quizhpe esan zuen\nErantzun Nancy Cecilia Tene Quizhpe-ri


‘Ongi etorri Errenteriara’ saio irekiak egingo dituzte asteazkenean, herrira iritsi berrientzat | Herribizia\n‘Ongi etorri Errenteriara’ saio irekiak egingo dituzte asteazkenean, herrira iritsi berrientzat\nKultur aniztasuna 2017-11-13 | 0\nDatorren asteazkenean azaroaren 15ean, Udalbatza-aretoan bi harrera saio eskainiko dira, bata, arratsaldeko 19:00etan izango da eta, bestea, 19:30ean, herrira bizitzera iritsi berri direnei ongi etorria eman eta informazioa eskaintzeko. Saio biek informazio bera eskainiko dute, baina kopurua dela eta 30 minutuko saio bi eskainiko dira. Hain zuzen ere, herriko baliabideen inguruko informazioa eskainiko da, bai udalak eta bai eragileek eskaintzen dituztenei buruzkoa. Saioan bertan, sei hizkuntzatan, Udalak argiratua duen baliabide-gida bana emango zaie bertaratuei. Berrikuntza gisa, herria hurbiletik ezagutzeko lau baliabide edota ekintza probatzeko aukera eskainiko zaie: batetik, ludoteka eta gaztelekuak ezagutzekoa; bestetik, euskarara hurbiltzeko saioa; herria ezagutzeko ibilbide gidatua egiteko gonbitea ere luzatuko zaie; eta, azkenik, kulturarteko emakumeen taldean parte hartzeko proposamena eskainiko diete.\nBertan Errenteriako Udaleko alkatea den Julen Mendoza eta saioa antolatu duen kultur aniztasuneko, garapeneko lankidetza eta giza eskubideen azpiataleko ordezkariek parte hartuko dute. Saioak irauten duen bitartean haurren zaintza zerbitzua eskainiko da, baita itzulpen zerbitzua ere behar duenarentzat. Udaletxeko sarreran herriko hainbat eragilek eta departamentuk euren ekintzen eta zerbitzuen berri emango dute .\nAurten, urtean zehar guztira 1.000 pertsona erroldatu dire, eta guztiei gutuna bidali zaie saiora etortzeko gonbita eginez. Halere, udalerriko 4 gunetan informazio panelak jarri dituzte, izan ere, informazio beharra sentitzen duen edonor ongi etorria izango da saiora. Astezkenekoarekin, udalak laugarren aldiz antolatuko ditu saio horiek.\nLiteratur solasaldia, -Emakume biboteduna-\nabendua 10 / 19:00 - 19:00


Lotsatuta nago - bizkaie.biz\nBerbetatik egintzetara badago aldea. Oraintsu historiako empresa munduko ordezkaritza zabalenagaz batera, Espainiako errege-erreginak Txinara egindako bisitan, asmo onak erakutsi ditue eta komunikabideetan ohiz kanpoko atentzinoa dedikau deutseez herrialde bien arteko hartu-emon eta enparauei. Upealako helburuak planteau ditue, berbarako, bi urteko epean, Asiako erraldoian Espainiako enpresen kopurua bikoiztea. Halan da be, asmo hori bete arren, Frantzia, Alemania edo Italia lako herrialdeen atzetik egongo ginateke. Zorioneko ‘Espainiaren Urtea Txinan’ horretan kokatutako bisitaldi ofizialaren ondoren, errealidadera bueltetako sasoia da. Eta errealidadea da, oraindino be Asiako kontinenteari ez jakola jaramon handiegirik egiten.\nMadrileko gobernuak ezarritako helburuetako bat Txinako turismoa erakartea da; kontua da ze Europako herrialde danen asmoa dala hori, kontuan hartuz, ikerketen arabera, 2020. urterako Txina turista bialtzaile nagusia izango dala munduan. Dirua gastetako prest egongo diran turistak izango ei dira, akaso, europarrak edo iparamerikarrak baino gehiago. Edozelan be, oraindino makinatxu bat muga gainditu behar izaten ditue kanpora joateko; horren erakusgarri, Shangaiko espainiar konsuladura bisitan joatea da onena, zeozer oker dabilela jaubetzeko.\nItxaron-gela txiki-txikian, ehundaka txinatar dagoz harridura arpegiagaz. Aurrez hitzordua zehaztuta hurreratu dira konsuladura dokumentazino guztia entregetako eta guzurra emoten badau be, hiru ordu emon ditue zain tramite erraz-erraza egiteko. Pazientzia handiz, ezelako azalpenik jaso barik, ilaran zain egon ostean, konsuladuko beharginek kanporatu egin ditue gizajoak, gurean salaketea jarteko nahikoa arrazoi izango litzateken modu txarrean.\nZazpi egun beranduago, barriro inpernu horretan luzaroan zain egon ondoren, subertedunek pasaporteak jaso ditue bisadoagaz batera eta besteek, barriz, eskabideari uko egin deutsiela adierazoten dauen zigilua eta Espainiara bidaia egiteko debekuaren arrazoia adierazoten dauen ‘x’ letrea jagokon lekuan markauta dakarzan inprimakia. Gehienak zur eta lur gelditzen dira, eskatutako agiri guztiak behar dan moduan aurkeztu arren, ez deutseelako Europan sartzen ixten. Horixe da Euskadiko familia batek gonbidatuta udea pasetan etorri gura izan dauen neska baten kasua. Beste askok legez, errekurtsoa jarri arren, gitxienez hilebete itxaron beharko dau erantzuna jasoteko eta normalean ezezkoa eta oker arrazoitutakoa izango da; ganera, gaztelaniaz idatzitako gutuna izaten da. Horrezaz gan, legea urratuz, ez da inon adierazoten interesatuari berandu jakinarazotako erabagi horren kontrako errekurtsoa non aurkeztu leiken. Prozesuan, gitxi gorabehera, 150 bat euro galtzen dira eta sarritan joan-etorria egiteko hegazkin txartelaren kostua berreskuratzerik ez da izaten. Burukomin horreek guztiak bisado turistikoa lortzeko. Ez da harritzekoa, beraz, txinatarrek beste herrialde batzuetara joateko erabagia hartzea.\nBien bitartean, mafiak gustora bizi dira. Erraz lortzen ditue bisadoak, errazegi. Konsuladuak emondako informazinoaren arabera, Espainian legez kanpo sartu gura dauen txinatar batek 15.000 euro pagau behar deutsoz lan-kontratua tramitau eta bisadoa lortuko deutson mafiari. Lan-kontratu hori faltsua izan daitekeela susmoa hartuta, konsuladuak bisadoari uko egin ezkero, administrazino-auzibidea nahikoa izaten da gehienetan faltsua izaten dan lan-kontratu hori aintzat hartuta, epaile batek bisadoari oneretxia emoteko.\nBeste alde batetik, kanpoan gure ordezkariak diranen preparazinoaz gogoeta egiteko momentua da. Zoritxarrez, behargin horreetako batzuk ez ditue inondik inora ezagutzen ordezkatzen daben herrialdearen kulturea eta ohiturak. Pakistanera egindako azken bidaian pertsonaia ‘berezia’ ezagutu neban. Islamabadeko Enbaxadako agregatu komertzialak barregarria balitz legez kontau eustazan munduko herrialde berezi eta nahasienetakora heltzeko bizitako pasadizuak.\nAndaluza da bera eta bizitzako egunik onena izan ei zan berea ibilbide diplomatikoari hasiera emongo eutson kargurako izentapena jaso ebanean. Pazifikoko ugarte eder horreetako batera joiala beharrean esan eutson mundu guztiari. Bainu-jantzia erosi eta kargu barrirako kontratua sinatu eta berehala jaubetu zan Mabad Ugartera (¡!) joan beharrean Islamabadera joiala. Arpegikerea berehala aldatu jakon.\nHorrezaz gan, aitatu enbaxadako sarreran Sevilla’92ko kartela eta Konstituzinoaren aurreko mapak egozan bistan, Ferrol del Caudillo, Vasgongadas eta espainiar Sahara eta guzti. Bertako beharginen ingeles mailea be nagargarria zan. Bitxikeria legez, enbaxadorea Manuel Fragaren ilobea zan. Atara kontuak. Espainiaren irudi negargarria.\nTxinako kasua mingarriagoa da, beharbada, ‘Espainiaren Urtea Txinan’ ospakizunetan gagozalako buru-belarri. Ekitaldien artean, agintarien itxikeria nabarmen erakutsiz, ez da aurreikusi gobernuburuaren bisitarik. Eta gero entzun egin behar Espainiako agintarientzat Txina sano garrantzitsua dala. Frantziak eta Alemaniak, berbarako, zorrotzago zaintzen ditue era horretako kontuak eta euren ardura nagusia elektronika eta automozino arloetan sartzea dan bitartean, Espainiaren burukomina urdaiazpiko iberikoa munduratzea da.\nEspainiak bere irudia aldatu gura dau baina idatzi honetan deskribidutako jarrera eta egoerakaz gatx dauka. Kanpoan gure ordezkariak izango diranak mimo handiz aukeratu eta jagon behar dira eta, jakina, demokraziaren eta Zuzenbide Estaduaren baloreak errespetetea exijidu behar jake. Holan egin ezean, txinatarren harridurea eta hasarrea baino ez doguz lortuko eta guk geuk lotsa sentidu beharko geunke.


astelehena, 2019.(e)ko urriak 21\nBi artista ermuar, ‘¿En qué piensan l@s artistas?’ proiektuan\n¿En qué piensan l@s artistas? Diálogos sur-sur-norte para darle la vuelta al mundo izeneko kultur ekimenean murgilduta daude Jesika Martinez-Alcocer eta Sonia Garcia herriko artistak. Izarra Fundazioaren babesa du proiektuak, eta praktika artistikoak ikerketa gisa ikustearen inguruko gogoeta egiteko espazio kritikoa izan nahi du. Era berean, artisten, kultura agenteen, irakasleen, ikerlarien, erakundeen eta tokiko nahiz nazioarteko produkzio artistikorako zentroen artean bitartekaritza lana egin eta harremanak erraztu nahi ditu.\nEuskadiko eta Ekuadorreko artista eta ikerlariak biltzen dituen foroa da programa hau, pentsamendurako eta sormenezko jardueretarako. Helburua esperientziak partekatzea eta Zertan pentsatzen dute artistek? galderaren inguruan gogoeta egitea da.\nGuztira zazpi artistak parte hartzen dute ekimen honetan, Saray Perez Castilla, Miriam Rodriguez Moran eta Cristina Morales Saro autore eta komisarioekin batera. Programak 2019ko urtarrilean eman zituen lehenengo pausoak, Ermuko Izarra Fundazioaren, Bilbaoarte Fundazioaren, Durangoko Artearen eta Historiaren Museoaren eta Ekuadorreko Arteen Unibertsitatearen laguntzarekin.\nLehenengo jardueretako bat Izarra Centren burututako topaketa izan zen, 2019ko urtarrilaren 11n. Ekuadorreko UARTESeko kideak eta tokiko artista eta erakundeak mahai-inguruan bildu ziren gaiaren inguruan hitz egin eta euren obrak erakusteko. Jesika Martinez-Alcocer eta Sonia Garcia bertan izan ziren artista eta hizlari moduan, eta proiektuaren barneko beste hainbat ekintzetan ere parte hartu dute. Martinez-Alcocer, esaterako, Bilboko Mesedeetako eta Erriberako zubietako esku-hartze artistikoan izan zen, eta Garcia, aldiz, esperientziak partekatzeko eta diziplina arteko ikuspuntutik aritzeko topaketan izan zen.\nErmuko topaketako argazkiak lerro hauen ostean ikusi daitezke.\nArte erresidentzia Ekuadorren\nFase berri bati ekin dio orain proiektuak, eta euskal kultur kapitala Guayaquil eta Galapagosera (Ekuador) esportatuko da arte erresidentzia programa baten bitartez. Bertan izango dira Miriam Rodriguez eta Saray Perez autora eta komisarioak.\nModu horretara, euskal artisten obrak ikusgai izango dira Ekuadorren; uztailaren 16tik 22ra bitartean Guayaquilgo UARTESeko Kultur Berrikuntza Zentroan, eta hilaren 25etik 27ra Galapagoseko Arteen Jaialdian.\nArtisten, irakasleen, ikertzaileen eta aktibisten arteko nazioarteko hizketaldiak berebizikoak dira arteen zentzu politikoa eta soziala berriro pentsatzeko eta hausnarketa egiteko. Era berean, elkarrizketaren bitartez, nahasketak, liskarrak, hausturak eta ihes puntuak mapeatu daitezke.\nProiektuaren helburuen artean dago argitalpen bat sortzea egindako lanarekin. 2019ko abenduan argitaratuko da obra, Durangoko Liburu eta Disko Azokari begira, eta entsegu filosofikoaren eta artistaren katalogoaren arteko uztarketa izango da. Horrela, proiektuaren fase guztietan eratutako lana, gogoetak eta sinergiak batuko dira.


kritiken hemeroteka » Zergatik ez, bada?\n« Suite osagabea | Idazlea, irakurle »\nZergatik ez, bada? Ander Irizar / Diario de Noticias, 2012-02-01\nHirurogeita bederatzi urte zituela, 1994an eman zuen argitara Andrea Camillerik La forma dell’acqua, Salvo Montalbano protagonista zuen lehenbiziko liburua. Ordutik aurrera, ia urtero atera du Camilleri beteranoak Montalbano komisarioaren aleren bat -bi ere bai urteren batean-, oso handia izan baita polizia siziliar berezi honek Italian lortutako arrakasta. Italian ez ezik, ordea, Europan zehar ere izan dute oihartzunik Montalbanoren ibilerek, eta ugariak izan dira haren liburuen itzulpenak. Gurean, ordea, ez genuen iaz arte izan aukerarik Montalbano euskaraz irakurtzeko. Erein argitaletxeak, Josu Zabaletak itzulita, Gauaren usaina eman zuen argitara, Italian 2001ean atera zen nobelaren itzulpena. Orain hizpide dugun Hilabete bat Montalbanorekin hau, Igelak argitaratua, hasierako garaietakoa da, eta ez da nobela bat, 1994 eta 1996 artean idatzitako hogeita hamar kontakizunez osatutako liburu bat baizik, egunean bat irakurrita hilabetea osatzeko proposamena egiten diguna. Baten batek ez badu Montalbano ezagutzen, Igelak aukeratutako narrazio-bilduma honek irakurle berriari bide ondo egokia eskain-tzen dio jabetzeko gure komisario berezia nolakoa den: intuizio finekoa, ironikoa, zuzena —bere erara—, literaturazalea, mahaiaren aurrean ezpainak gozatu zalea, Sizilia bere lurrari atxikia…\nCamilleri bera ere Siziliari oso atxikia dagoela esango nuke. Hizkera dugu lurrarekiko atxikipen horren beste agerbide nabarmenetako bat. Fernando Rey itzultzaileari ere, itzulpena jatorrizkotik egin baitu, ikasi eta ohitu arte, ez omen zitzaion erraza gertatu camilleriera. Hizkeraren berezitasun horrek, ulermenerako zailtasunez gainera, itzultzailea hasiera-hasieratik behartzen dute hautatzera zer bide eta zer irizpide hartuko dituen itzulpena gauzatzeko, hasieran traba den bitxitasun horiexek baitira, gero, gozagarri gertatzen zaizkienak jatorrizkoaren irakurleei. Xabier Olarra editorearekin bat, eta Josu Zabaletarekin ere hitz eginda, itzultzaileak hartutako bidea izan da testua euskara batuan mamitzea, baina halako ukitu nafar batekin, pixka bat urrunduz, tarteka, ohikoena den estandarretik. Galduxea duela jatorrizkoaren gatz eta piperra? Baina zer egin bestela? Euskalki bat hautatu eta horren arabera taxutu testu guztia? Eta ekarriko al genituzke horrela Siziliako usainak?, edo, urrunago sentituko genituzke aire haiek? Galerak galera, esan bezala saihetsezinak baitira seguruenik, dagoen horretan liburua oso egoki dagoela iruditzen zait, eta, ondo bidean, entretenimenduko goi mailako narratibatzat jotzen den literatura honek izan behar luke gurean ere arrakastarik. Zergatik ez, bada?


Zailtasunak bigarren garaipenean, 1º Probintzialeko Senior Neskak (53-63) – Ostadar SKT\nLigako bigarren partidua Senior Neskentzat, larunbatean 18.00tan Mons-en. Lehen partidua etxetik kanpo Inter-en aurka. Inter taldea aldatu egin da aurreko urtetik, fitxaketa interesgarri batzuk egin ditu eta puntu bat gorago daude aurten. Gu, oraindik, talde batean bilakatzeko prozesuan gaude.\nBarruko jokoan nagusitasuna geneukala argia zen, baina ez genuen gehiegi aprobetxatu. Kanpoko jaurtiketak bilatzen hasi ginen etengabe, joko indibiduala bilatzen, 1×1, 1×2, 1×3… Erasoan gehiegi forzatzen eta defentsan… zuloa. Ez genuen defenditzen, laguntzak ez ziren existitzen, kontraerasoak egiten zizkiguten behin eta berriz. Lehen bi laurdenak oso txarrak izan ziren gure partetik. Inter-ek ondo jokatu zuen, baina guk erreztasun guztiak eman genizkien. Atsedenaldian 31-27 atzetik eta eskerrak… Lehen zatian taldeko 12 jokalariak sartu ziren kantxara, baina benetan partiduan lehen zatian ez ginen egon.\nAtsedenaldian hitz egin eta egoerari buelta ematen hasi ginen. Defenditzen hasi ginen, erasoan gure abantailak bilatzen, zentzu gehiagorekin jokatzen… Partiduan sartu ginen. 4-15eko partziala 8 minutuan eta buelta eman genion egoerari. Partidua hausteko momentua zen, baina berriro lehen zatiko akatsak errepikatzen hasi ginen eta Inter-ekoak partiduan sartu ziren. 2-4-5 puntuko aldeak izan genituen, beti aurretik, baina ez genuen lortzen markagailua handitzea.\nAzken bi minutuak “zentzuz” jokatu genituen, tiro libreetan asmatu eta amaieran garaipena, 53-63. 10 puntuko aldea, baina markagailu hori ez da erreala. Asko kosta zitzaigun partidua ateratzea, sufritzen pasa genuen partidu osoa.\nAste honetan Atsedenaldia izango da, ez dago partidurik. Lehen bi partiduak irabaztea lortu dugu, baina asko falta zaigu oraindik. Pieza berri guztiak aportatzen hasi behar dira, talde bezala jokatzen hasi behar dugu, defentsan inteligenteagoak izan behar dugu… Lan asko aurretik!! Talde gaztea gara eta kalitatea daukagu, baina horrekin bakarrik ez digu balioko beste aurkari batzuekin. Hemendik bi astera Luberri-ren aurka jokatuko dugu, etxetik kanpo berriro ere (ziurrenik urteko partidurik zailena guretzat) eta gero Oiarso etorriko da Lasartera. Bi talde beterano eta haien jokoa zein den oso ondo dakitenak… Asko hobetu beharko dugu talde hauei irabazi nahi badiegu!!\nLaura Gutierrez 10, Ane Alberdi 8, Alicia Jimenez 13, Itxaso Mercero 12, Larraitz Izagirre 2.\nLeire Belartieta 8, Uxue Anabitarte 6, June Eizmendi -, Marta Escudero 2, Itsaso Ariztimuño -, Maialen Sevillano 2.\nPartzialak: 17-16, 14-11, 13-19, 9-17.


Geltoki kaleko zuhaitzak ordezkatuko dira – Irunero\nPosted on 2020(e)ko apirilak 23 by Irunero\nBide publikoan egin ezin daitekeen tratamendua behar duten dozena bat zuhaitz ordezkatuko dituzte\nOstegunean, zuhaitz-lanak egiten dituen zerbitzuak hainbat lan hasiko ditu Geltoki kalean, astigar batzuk ordezkatzeko. Zuhaitz horiek bide publikoan egoteagatik eragiten dituzten hainbat gaitz antzeman dira; horregatik, egoera aztertu ondoren, ale horiek kentzea eta ingururako egokiagoak diren beste batzuk landatzea erabaki da.\nZehazki, 13 astigar dira, platanoide zutabedunak, gaixorik daudenak eta bide publikoan egin ezin daitekeen tratamendua behar dutenak. Zuhaitzen egoerak zenbait eragozpen sortzen dizkie oinezkoei eta ibilgailuei, eta, horregatik, kentzea erabaki da.\nPuntu honetan jartzeko aukeratutako espeziea, piramide-formako haritza da. Askoz ere hazkunde motelagoa du, eta tamaina ere askoz ere txikiagoa, eta horrek eragin txikiagoa izango luke inguruko eraikinetan. Gainera, Hondarribia kaleko berurbanizazioan landatu berri diren ale berberak direnez, nolabaiteko jarraitutasuna eman zaio eremu osoari.\nEgungo astigarrak, haien tamainak ahalbidetzen duen neurrian, udal-haztegietara eramango dira, hazkuntzarak\nPosted in BerriakTagged irun, irunero, Lanak, Zuhaitzak


“San Telmo komentua”\nSan Telmo komentu domingotarra 1539. urtean fundatu zen —nahiz eta hiriko klero guztia kontra agertu zen—, Karlos I.aren Estatu Kontseiluko idazkari Alonso de Idiakezek eta haren emazte Grazia de Olazabalek emandako laguntzari esker.\nEraikinaren lehen planoak Martin de Santiagok (1542) egin zituen. Estiloari dagokionez, esan daiteke gotikoaren eta errenazimentuaren arteko trantsizioan koka daitekeela.\nMendizabalen desamortizazioak komentua uztera behartu zituen domingotarrak, eta armadaren kuartelak hartu zuen eraikin osoa. 1924an, Gerra Ministerioak Udalari saldu zion, eta kuartela izateari utzi zion, 1928. urtean. Behin Udalaren eskuetan zela, Francisco de Urkola arkitektoak, Juan Aldai arkitektoaren eta Ignazio Zuloaga pintorearen laguntzaz, eraikina birgaitu zuen, eta estilo neoerrenazentista eman zioten gaur eguneko aurrealdeari, Zuloaga plazan dagoenari. Plaza hori, garai hartan, komentu/kuartelaren bi hegalek hartzen zuten —gaur egun, ez daude—, eta ekialderantz egiten zuten Zurriolako harresira iritsi arte, patio bat utziz erdialdean. Berritze-lanak amaitu zirenean, 1932an, Udal museoa eta liburutegia jarri ziren bertan. Liburutegia, 1951n, Udaletxe zaharraren eraikinera eraman zen. XX. mendearen azken urteetan, berriztapen- eta modernizazio-prozesu mantso eta handizale bati ekin zitzaion.\nEraikinean, klaustroa aipatu behar da, bi maila dituena. Elizaren aurrean dago, eta ez albo batera ohikoa denez. Salamancako San Estebaneko klaustro errenazentistan inspiratua dago (hegoaldeko zatia, neurri batean, XX. mendeko berreraiketa da). Dorrea ere ikusgarria da, bertan dago goiko klaustrora joateko eskailera, baita elizara sartzeko hegoaldeko sarbidea ere (argazkian).\nElizak abside poligonala eta 48 metro luze dituen nabea dauzka. Alboetan kaperak ditu, zutabe sendo batzuek bereiziak. Hormek aipamen berezia merezi dute: Jose Maria de Sert-ek (1876-1945) lausodura teknikaz (koloreko berniza urrezko orriz egindako hondoaren gainean) pintatutako hamaika oihal handik estaltzen dituzte. Gipuzkoaren bizimodua eta historia laburtzen duten eszenak irudikatzen dituzte.\nKlaustrotik eta elizatik elkar komunikaturik dauden espazio-multzo batera jo daiteke: sakristia (ganga-formakoa eta errenazentista), Etxeberritarren kapera (gaur egun desagertua) eta Kapitulu-gela.\nTokia: San Telmo komentuaren hegoaldeko sarrera. Alde Zaharra. Donostia.


Pedrito Sánchezek, Nino Redruellok, Rafa Peñak eta Iván Domínguezek afari bat egin dute mila esku eta modurekin, baina sen onaren sukaldaritzaren taldeko kide izatearen nozio globalarekin. Andoni Luis Adurizek eta bere Topa donostiarrak egin zituzten anfitrioi lanak. “Oraina eta etorkizuna ditugu”, Adurizek dixit.\nAtzo San Sebastian Gastronomika – Euskadi Basque Countryn eman zen "Heterodoxoak eta postbistronomikoak. Eskumuturraren sukaldaritza" erreportajean, Jordi Vilàk (Alkimia, Bartzelona) onartu egiten zuen bera "eskumuturraren" sukaldaritza egiten duen talde bateko kidea dela, eta aipatu zuen beti sukaldean egoten direla, adibidez, denbora neurtzen edo denbora aldatzen, produktuak beste ezer behar badu.\nGastronomikak argitara atera duen talde hori sakabanatuta dauden sukaldariz osatuta dago eta "ni bezala, beste zentzu batean izan badaiteke ere, kanon klasikoetatik eta espero den horretatik aldendu egiten dira, sukaldean nahi duten bezala jarduteko; bide nagusitik atera den jendea da". Andoni Luis Adurizen hitzak dira, Jordi Brossen —Topako chefaren— baimenarekin, izendatu berri den talde honetako kide batzuek bart Donostiako Aduriz jatetxean egin zuten afarian anfitrioi lanetan aritu zenarenak. Era askotako gastronomiaren hamar pase izan ziren, non jatorriak eta "ulermen handia" tartekatzen ziren. Lehen aldia da —jarraitzen zuen Adurizek— "hainbesterainoko kalitatea ikusten dudala. Jada ez gara ari etorkizunaz, baizik eta, goi mailako sukaldaritzaren eztiak ezagutu arren, bestelako proiektu pertsonalen aldeko hautua egin duten chefen orainaldi harrigarriaz".\nEntrenatzaile bat zirudien, zelaira irabazteko asmoz atera ziren bere dizipuluak adoretzen ari zena. Haien plateren bitartez hitz egin zuten. Pedro Sánchez (Bagá*, Jaén) hasi zen, bere eper eskabetxedun izkira klasikoekin; ondoren, Nino Redruelloren (Fismuler, Madril) bisigu erdi ondua, arbendolarekin eta mahas gorri batekin, eta Rafa Peñaren (Gresca, Bartzelona) foie gras eskabetxatua, porruarekin. Oraindik batzuk falta ziren. Jordi Bross bera falta zen, eta Topak Hego Amerikaren alde duen joera erakutsi zuen, arto, artatxiki, huitlakotxe eta boilurrezko tako batekin, eta baita Iván Domínguez (NaDo, A Coruña) ere, Atlantikoa Donostiara eraman zuena, horretarako Lourenzako fabak, txirlarik gabe gisatuta, eta berdela, ziazerba eta errai kontsomea prestatuz.\nOrdu batzuk lehenago, Pedrito Sánchez bere erremolatxa, aran eta arrosa-ozpin platerarekin agertu zen kongresuko entzuleen aurrean platera azaltzeko, eta Rafa Peñak gauza bera egin zuen comtéz lagundutako mihi-torradarekin.\nSan Pellegrino urarekin, Jaén selección oliba olioarekin eta Tenerifeko gaztekin uztartutako afari batean, Redruellok eman zuen amaiera, bere Fismuler gazta tarta ospetsuarekin. Amaitzear zegoen egun horretan, Hilario Arbelaitzek Gastronomikan parte hartu zuen. Bere gazta-tartak lehena izaten jarraitzen du, ezbairik gabe, esan zuen Carlos Maribona kazetariak, "baina hau bide onetik doa".\nSánchez, Redruello, Peña eta Domínguez. "Etorkizun oparoa iragartzen duten lau aparteko sukaldari dira", azaldu du Benjamín Lana Vocentoren Gastronomia atalaren presidenteak. Espainiako sukaldaritzaren heterodoxoak dira, "Adriàren seme-alaba espiritualak", Xavier Agulló eta Ignacio Medinak diotenez, eskumuturraren sukaldariak, sen onarenak. “Gora dibergentzia” entzun genion Mugaritzekoari. Jaso dute bedeinkapena, bada.


Fabrikazio-prozesuak optimizatzeko formula berriak Basque Industry 4.0 delakoan - SPRI\nFabrikazio-prozesuak optimizatzeko formula berriak Basque Industry 4.0 delakoan\nIK4-IDEKO zentro teknologikoak bibrazioak kontrolatzeko lortu dituen gaitasunak aurkeztuko ditu azaroaren 22an, Donostian antolatuko den 4.0 industriari buruzko topaketan\nIK4-IDEKO zentro teknologikoak ikDAS gailuaren diseinu berria aurkeztuko du\n4.0 industriaren arloko azken aurrerapenak eta euskal enpresek digitalizazioaren esparruan bildutako esperientziak agertoki gainean azalduko dira Eusko Jaurlaritzako Ekonomiaren Garapen eta Azpiegitura Sailak SPRI taldearen bitartez antolatutako Basque Industry 4.0 delako topaketan.\nForo honetan, presentzia nabarmena izango du Fabrikazio Aurreratuan espezializatuta dagoen IK4-IDEKO zentro teknologikoak, ikDAS gailuaren diseinu berria aurkeztuko baitu. Seinaleak atzitu eta prozesatzeko plataforma eramangarri honek makina-erremintaren portaera dinamikoa neurtu eta aztertzen du, bibrazioak kontrolatu eta ekipoen eraginkortasuna hobetzeko asmoz.\nEkoizpen-sistemen doitasuna optimizatzeko eta manufakturatutako pieza eta osagai industrialen kalitatea hobetzeko, nahitaezkoa da makineriaren bibrazioak ahalik eta mailarik txikienera murriztea. Horren harira, ikDAS gailuak seinaleen frekuentzia-azterketa egitea eta makinen giltzarrizko osagaien –egituretako piezak, kasu– frekuentzia-erantzuna lortzea ahalbidetzen du.\nBasque Industry 4.0 delakoa, Euskadiko industria digitalaren topaketarik garrantzitsuenetakoa, Donostian egingo da azaroaren 22an.\nAurtengo edizioa Kursaal jauregian antolatuko da, eta bertan, Elektronika-Teknologietako tresnek, informazioak eta Telekomunikazioek industria-prozesuen produktibitatea hobetzeko eta lantegi adimendunen eraikuntzarantz jotzeko eskaintzen dituzten aukerak aztertuko dira.


Iritsi da Donostiako surf zinemaldiaren aurtengo edizioa. Wes Anderson zuzendariaren Life Acuatic filmari egin dio omenaldia aurtengo jaialdiaren irudiak. Ohi duenez, mundu osoko olatuak erakusteaz gain, jaialdiak ahalegin berezia egingo du artearen eta alderdi ludikoaren alde. Erakusketak, emanaldi bereziak eta dantza egiteko musika-gauak, ekainak dakarkigun marea indartsuenean.\nThe balden aspalditik jarraitzen dugun argazkilaria\nda Koentjoro. Zuri-be tzezko argazkilaritzaren adibide ikusgarrienetakoa egun. Haren lanen artean egin dugun aurkikuntzarik liluragarriena, ur azpiko argazkiak dira. Argi-itzal jokoek unibertso berri bat erakusteko gaitasuna dute.\nIazko edizioaren arrakasta itzelak aurten izango du segida. Expog row-ren arrakastaren ardatza, kalamu azoka bat baino ge hiago izatean ardazten da: gizarte foroa, nazioarteko izarrak eta bertakoak nahasten dituen musika emanaldi potentea (berri txarrak eta sinsemilla konfirmatuta), kale arte jarduerak, skatea eta bisitariak parte hartzeko aukera duen makina bat ekimen. Iraialren 13tik 15ra Irunen.\nEkainaren 28tik 30era bitartean, gurean ospatzen den\njaialdirik errotuenean, musika eskaintza paregabeaz\ngozatzeko aukera bat izango dugu. Beste askoren artean, Archive, Keny Arkana, Jimmy Cliff, Anestesia, Hola a todo el mundo, Capsula, Fer min Muguruza eta Belako taldeak bertan izango dira.\nLB67 artista frantsesak produktuei jartzen zaizkien prezioen pegatinak erabiltzen ditu bere azken lanen lehengai gisa. Lan bakoitzaren balioa prezio-pegatina guztien batuketarenemaitza da. Artearen inguruko hausnarketa sinple bezain\nIruñako alde zahareko Kuria kalea inurritegi artistiko eta kultural bihurtu da azken urteotan. Bertan bizi da inurri atomikoa. Gune honetan, liburuak, kafetxoa eta hainbat emanalditan parte hartzeko aukera izango duzu. Sare sozial analogikoa eta erresistentzia gunea da Hormiga Atomica.\nMichael Johansson arkitekto eta artistak obsesio berezia du espazioarekin. Tetrisa deskubritu zuzenean, bere obsesio horiek bideratzeko modua topatu zuen. Obsesio horrek, ordea, ez du ez neurririk ez tamainarik. Zure etxe inguruan neurriak hartzen ikusten baduzu, adi!\nDavid LaFerriere ilustratzaileak, 2008. urteaz geroztik, semealabek eskolara daramaten hamaiketakoetan marrazkiak egiten ditu egunero egunero. Bere seme-alaben lagunen artean heroi bat da ziurrenik, baina apustu egingo genuke ¨munduko aita onenak¨ ez duela lagunik beste gurasoen artean.\nJazz doinuek Getxo, Donostia eta Gasteizko gauak\njantziko dituzte datozen egunotan. Ez jazza soilik; azken urteotan gailendu den joerari jarraiki, mota guztietako musikak entzun ahal izango dira eszenatoki guztietan. Hamaika talde ezezagun deskubritu dugu udako jazz gauetan.\nArtista alemanak naturan kokatzen ditu bere instalazioak eta obrak. Gizakiak naturarekin duen harremanean oinarritzen dira haren lanak. Harrizko murruak, egurrezko hesiak... naturatik ihes egin edo naturara itzuli nahi duten elementuekin jolasten du. Eta, jolasten diogu, askotan umore puntu nabarmena dutelako Corneliaren instalazioek .\nArtea, argazkilaritza eta moda batzen dituen jaialdiak beste edizio bat ospatuko du uztailaren lehen egunetik 5a bitartean. Yox kolektiboa aitzindaria izan zen gurean, hiru jarduera horien arteko loturen inguruan hausnarketa guneak bideratzen. Badakite modan dena ez dela pasarela, eta horregatik, heziketa eta esperimentazioa jorratzen dute beren egitasmoetan.\nZorrozaurren, egitasmo eta ekintza ugari anto latzen\ndira Zwap aterkipean. Sorkuntzaren alorrean zerbait\negin nahi duenarentzat, espazioa eta baliabideak\neskura izatea oinarrizkoa izaten da. Edukiak sortzea\nbezain garrantzitsua delako edukiontzia proposak\nTHE BALDE 70 OSOA JEITSI. IKUSI FLASHA


Igorleak | BLOG\nTag Archive: igorleak\nErabiltzaileek horrela eskatuta, METAPOSTAko aplikazioak itxura berria eskaintzen du gaurtik aurrera: orain entitate-igorleak kokapen berria hartu dute harpidetza erraztuz. METAPOSTAn dokumentuak jasotzen hasteko, erabiltzailea bere postontzitik nahi dituen entitateei harpidetu beharko da. Aldaketa honi esker, prozesua errazagoa da orain, postontzian sartzean ikusten dugun lehendabiziko pantailan gure igorleak ditugulako (sarrerako postontzian). Honetaz gain, igorle kopurua hazi … Continue reading »\nTags: harpidetzak, igorleak\nGaur goizean, Bernabé Unda Indrustria, Berrikuntza, Merkataritza eta Turismo Sailaren sailburuaren gidaritzapean, Euskadiko gas-hornitzaile nagusiak bere fakturak METAPOSTAren bitartez bidaltzeko hitzarmena sinatu da. Naturgas Energíaren izenean, Massimo Rossini kontseilari zuzendari nagusiak parte hartu du sinaduran. Dokumentu-gordailu elektronikoaren ordezkaria, ostera, Juan Goicolea Berrikuntza eta Teknologia sailburuorde eta METAPOSTAko presidentea izan da. Gaurtik aurrera, paperezko gas … Continue reading »\nNola aktibatzen ditut igorleak METAPOSTAn?\nEgunero, paperezko faktura, aseguru-poliza edo banku-laburpen gehiagorik jaso nahi ez duten pertsona berriak batzen dira METAPOSTAra. Baina alta egin eta gero, oso garrantzitsua da kontua egoki konfiguratzea dokumentuak postontzi elektronikoan jasotzen hasteko, balio legal guztiarekin. Gure igorleak izango diren entitateak aktibatzea oso erraza da. Prozesua oraindik arinago egiteko, tutorial labur bat prestatu dugu urratsez urrats … Continue reading »\nBilbao Bizkaia Ur Partzuergoak bere hiruhileko faktura elektronikoa Metapostaren bidez bidaltzen du jada, bi enpresen arteko integrazio lan informatikoak behin bukatuta. Gaurtik aurrera, Partzuergoak kudeatzen dituen 502.000 kontadoreen jabeek Metapostan jaso dezakete bere fakturak. Bilbao Bizkaia Ur Partzuergoa erakunde publikoa da, eta bere xedea 72 udalerriri ur hornikuntza eta saneamendu zerbitzuak ematea da. Udalerri horiek Bizkaiako … Continue reading »\nTags: bilbao bizkaia ur partzuergoa, faktura elektronikoa, igorleak\nMovistar Metapostarekin batzen da bere 23 milioi bezeroei fakturak eroso eta seguruago jaso, ordenatu eta biltzeko aukera emanez. Metapostaren xedea da erabiltzaileei erabateko zerbitzua eskaintzea, eta integrazio honekin bide horretan urrats handia ematen du. Zergatik jaso Movistarren faktura elektronikoak Metapostan? Metapostan, zure mugikor-operadorearen faktura guztiak segurtasun osoz gorde ditzakezulako. Bidai batean bazaude, zure faktura garaiz … Continue reading »\nTags: igorleak, metaposta, movistar\nBadago prest Metapostaren PACK PYME aplikazioa\nMETAPOSTAk egiaztatu duenez, bere zerbitzua erabili dezaketen igorle potentzial multzoa badago, baina askok ez dituzte ez bitarteko teknikorik ez giza baliabide nahikorik beste erakunde handiek (BBK, Iberdrola, Euskaltel…) METAPOSTA erabiltzeko egin behar izan dituzten garapenak egiteko. Muga horien ondorioz, eta ETEei eta beste erakunde batzuei METAPOSTAn langile eta baliabide espezializatuez hornitu behar izan gabe integratzeko … Continue reading »\nTags: igorleak, pack pyme\nMetapostan jaso zure mugikorreko fakturak\nEroski Móvil operadorearen integrazio berriarekin, eta pasa den martxoan Euskaltel enpresarenarekin, telefonia mugikorreko bi operadore dira jada haien fakturak Metapostaren bidez bidaltzen dituztenak. Hainbat hilabeteetako lanen ostean, horrela adierazten duten Eroski Móvilen erabiltzaileek komunikazio guztiak haien Metapostako postontzian jaso dezakete. 2007ko azarotik Espainian jarduten duen enpresak, Metapostara batu zen pasa den otsailean, Bernabé Unda sailburuaren … Continue reading »\nTags: eroski, fakturak, igorleak\nEuskalteleko fakturak Metapostan jaso\nEuskalteleko zuzendari nagusiak, Alberto Gartziak METAPOSTArekin bat egiteko hitzarmena sinatu du gaur goizean. Modu honetan, etxeetako atxibategiak Metaposta dokumentu-gordailu elektronikoagatik ordezkatzera haien bezeroak gonbidatzen dituen lehendabiziko Telekomunikazioetako operadorea bihurtzen da Euskaltel. Beraz, Euskalteleko bezero bazara (enpresa edo partikular gisa), eta Metaposta erabiltzen baduzu, zure kontua itxuratzeko aukeran sartu zaitez eta igorle bezala hautatu, gaurtik aurrera … Continue reading »\nTags: igorleak, itunak


Hoodie On-Demand Inprimatzeko Eremuak\nHoodie-k inprimatzeko kokapen ugari ditu eta inprimatzeko hainbat metodo sar ditzake, baina murrizketa batzuk eta arazo potentzialak ditu. Beste gauza asko bezala, arau orokorra sinplea izatea da. Hobeto oraindik, mantendu klasea. Lehenik eta behin inprimatzeko eremuak ikus ditzagun, ondoren sar gaitezen ...\nGizonezkoen eta unisexen aurkako emakumezkoen txanodunak\nSoltean erosterakoan hartu beharreko erabaki nagusietako bat da unisex guztiak erostea edo gizonezkoen eta emakumezkoen estiloak eskatzea. Txanodun produktu guztiak ez baitira gizonezkoetan zein emakumezkoetan sartzen. Hala egiten ez badute, unisex deitzen zaio. Unisex gizonezkoen gauza bera da funtsean. Beste modu batera esanda, egin zuten ...\nNola eskatu tamaina egokiko hoodies-ak?\nOrokorrean, kaputxen neurriak kamiseten tamainetan normalean jantziko zenituzkeenarekin bat etorriko dira. Baina ohi bezala, salbuespenak daude; gehienetan marka, estilo, fit eta gizonezkoen eta emakumezkoen mozketen arteko desberdintasunekin zerikusia izaten dute. Orduan, estilo pertsonala jokoan jarriko ote den pentsatu nahi duzu. E ...\nHoodia nola jantzi\nGaldera errazagoa litzateke nola ez jantzi txanoduna. Edonoren armairuko jantzi moldakorrenetako bat da. Aurretik gimnasioetara, futbol jokoetara eta hip aldaketako bideoetara jaitsita, txanoduna oinarrizko produktu bihurtu da mota guztietako jendearentzat, eguneroko moldakortasuna dela eta, gero eta gehiago ...\nJantziko ez dituzun 3 kaputxa mota\nLehenik eta behin, ez jantzi kaputxarik aldi berezietan. Hoodies-ak erosotasuna, kasualitatezko egoerak eta noizean behin gauekoak dira. Saihestu lan elkarrizketetan, lehenengo datetan, epaitegietan egindako agerraldietan, gurasoekin biltzerakoan, eskerrak emateko, oporretako lan festetan, hiletan eta, zalantzarik gabe, ez jantzi kaputxak ...\nZer abantaila ditu puntuzko izerditakoak?\nEhuna arropa egiteko materiala da. Arroparen hiru elementuetako bat denez, ehunek arroparen estiloa eta ezaugarriak interpretatzeaz gain, arroparen kolorean eta forman ere eragin dezakete. Beraz, zer abantaila ditu puntuzko izerditakoak? 1. Puntuzko eskalagarritasuna ...\nJersey eta kotoiaren arteko aldea\nKotoia zuntz mota bat da (zelulosa zuntz naturala) eta elastikoa puntuzko teknika da. Jersey 2 zatitan banatzen da; maillot bakarra eta maillot bikoitza.Biak puntuzko teknikak dira. Normalean puntuzko jantziak maizago erabiltzen dira. Adibidez daramazun kamiseta puntuzkoa da, batez ere sehaska ...\nZer da tie dye txanoduna? Tie Dye Historia\nGorbata tindatzea, eskuz tindatzeko metodoa. Ehunean kolorezko ereduak sortzen dira material zati txiki ugari bildu eta hariekin ondo lotuz, oihala tindategian murgildu aurretik. Tindagaiak ez ditu lotzen ataletan sartzen. Lehortu ondoren, ehuna ...\nHoodies eta sudaderak nola erosi\nKontuan hartu beharreko lehenengo gauza Hoodie eta Sudaderen ehuna da. Oro har, kotoizkoa edo apur bat nahastuta, puntuzko felpazko zapi bat da (hiru lerroko trama), aurrealdea puntuzko eredua da, barruan begizta bat dago, siesta egiten badu, flanela deitzen zaio. Janzteko oso gertu dagoenez, erosoa da ...


GEU elkartea by GEU elkartea - issuu\nGasteizko\tIrakurle\tKluba Noiz?\tHilero,\tazken\tostegunean\t20.00etan Non?\tIgnacio\tAldecoa\tKultura\tEtxean Koordinatzailea:\tIban\tZaldua\t(iban.zaldua@ehu.es) Irakurketa jolas dugu Gasteizko Irakurle Klubean, eta, izan ere, Amos Ozek aipatzen duen hori baino ez dugu egiten: liburuak irakurri, liburuez hitz egin. Ez zaizkigu sobera interesatzen literatur azterketa erudituak, irakurleon esperientzia zuzena elkarrekin konpartitzea baizik. Hilean behin biltzen gara, beti ere euskaraz idatzitako edo euskarara itzulitako liburuen inguruan.\nNoiz?\tHilero,\tazken\tasteartean,\t20.30ean Non?\tParral\ttabernan Kontaktua:\tagenda@hirinet.net Euskararen erabileraren normalizazioa eta Gasteizen euskaraz bizitzeko aukerak sortu, landu eta lortzea ditu helburu GEU elkarteak. Euskara sustatzeko kultura eta aisialdi jardueren programa sendoa da Kultur Errota.\nDOKUsarea GEUrekin\tmendira 1995eko otsailaren 15 horretan Ezkibeleko mendi tontortxoan norbaitek azaldu zuen polita zitekeela euskaraz jardungo zuen mendi taldetxoa sortzea Gasteizen. Ordutik ehun txangotik gora egin ditu GEUrekin mendira taldeak.\nNoiz?\tHilero,\thirugarren\tigandean,\tgoizeko\t8.30ean Non?\tMendizorrotzako\taparkalekuan\t(Beďż˝\tJai\tfrontoian) Kontaktua:\tgeurekinmendira@gmail.com\nNoiz?\tHilean\tbehin,\tasteazken\tbatean,\t19.00etan Non?\tMontehermoso\tkulturunean Argia aldizkariak eta Eguzki Bideoak kolektiboak euskarazko dokumentalen emanaldiak antolatzeko sare bat sortu dute. Tokian tokiko elkarteek kudeatzen dituzte emanaldi hauek, eta nola ez, Gasteizen GEU elkarteak hartu du ardura.\nNahi\tbaduzu,\teuskaraz\tEKIMENA nahibaduzueuskaraz@gmail.com Gasteizko\tmapa:\twww.hirinet.net\tatarian Gasteizko merkataritzan eta ostalaritzan euskaraz jarduteko gai diren langileen artean "Nahi baduzu, euskaraz" pina zabaltzea du helburu ekimen honek.\nEuskararen\tAgenda Pedro Asua 2 - 3 (Seminario Zaharra, 3. solairua) 01008 Gasteiz - geuelkartea@grn.es 153 945222 www.hirinet.net\nNon?\twww.hirinet.net\tatarian Facebook,\ttwiďż˝er,\ttuenďż˝ Kontaktua:\tagenda@hirinet.net Asko dira Gasteizen eta Araban euskaraz antolatzen diren emanaldiak eta horien berri emateko jaio da Euskararen Agenda. Horrez gain, kultur eragileen komunikaziorako eta koordinaziorako gunea izan nahi du; elkarlanerako bideak uztartu eta euskal komunitatea trinkotzeko erreminta.\nGasteizko\tMintzalaguna Gasteizko mintzalaguna\nwww.gasteizkomintzalaguna.com 945205661\t/\tmintzalagun@gmail.com\nEuskaraz mintzatzeko ohitura dutenak eta mintzapraktika egin nahi duten pertsonak biltzen dituen egitasmoa da. Aukera ezinhobea da gasteiztarrontzat harreman sare euskaldunak sortu eta lagun euskaldunak egiteko. Guraso zein gazteentzako talde berezituak.\nGEU elkarteak 20 urte beteko ditu aurten.


Eliteko kirolarentzat diru gutxiago, baina milaka euro jasotzen ditu oraindik | Slump doktorearen zaintiratua\nHasiera » Ekonomia » Eliteko kirolarentzat diru gutxiago, baina milaka euro jasotzen ditu oraindik\nBaskonia eta Bilbao Basketentzako diru-laguntzek joera desberdina erakusten dute.\nKrisiak bultzatuta, kirol profesionalari emandako diru-laguntzak murriztu dituzte Araba, Bizkaia eta Gipuzkoako udal eta diputazioek zein Eusko Jaurlaritzak. Dena den, elite mailako taldeentzako partidak badira oraindik aurrekontu publikoetan.\nGasteizko Udalak, esaterako, 2014ko aurrekontu proiektuan 267.410 euroko partida jasotzen du Baskoniarentzat, eta 187.000 eurokoa Alavesentzat, Inés P. Chávarri El País-eko kazetariak azaldu duenez. Halaber, 155.000 eta 119.000 euroko laguntza jasoko dute 5+11 Fundazioko saskibaloi eta futbol sekzioek. Baskoniak eta Alavesek, alegia. Diputazioak, gainera, 1,3 milioi emango dizkie herrialdea promozionatu, oinarrizko kirola sustatu edo arreta berezia behar duten kolektiboak laguntzeko.\nBilbao Basket taldeari dagokionez, 198.000 euroko partida aurreikusten du Udalak. Diputazioak, gogora dezagun, ez dio saskibaloi taldeari laguntzarik emango.\nEta Gipuzkoan, Diputazioak milioi bat euro ematen dio Real Sociedad Fundazioari, oinarrizko kirola sustatzeko betiere. Realarekin hitzarmena sinaturik duten taldeek jaso ohi dute laguntza. Ez dakit hori ote den eskola edo oinarrizko kirolak beharko lituzkeen baloreak sustatzeko modurik eraginkorrena, baina tira…\nBestalde, 2012-13 denboraldian Diputazioak 1,2 milioi eurotik 500.000 eurora murriztu zituen Gipuzkoa Basket taldearentzako diru-laguntzak; eta 2013-14an erabat kendu ditu. Erabakiak bere garaian “polemika” eragin zuela dio Chávarrik, taldeak uko egin behar izan ziolako Europan jokatzeari. “Instituzioak, Bildu boterera heldu zenetik, soilik eskola eta oinarrizko kirola sustatzera bideratu du bere politika.\nBitxia da El País-eko kazetariak “polemika” terminoa eta sigla politikoak (“Bildu”) soilik Gipuzkoako kasuan erabiltzea, baina tira…\nKirol amateurra: Elitea imitatzen duen eredua aldatzeko lanean\nOinarrizko kirola aipatu dudala aprobetxatuz, hilabete honetako Larrun aldizkariari erreferentzia egitea gustatuko litzaidake. Zergatik eta nola egiten dugu kirola herritar arruntok? Galdera hori abiapuntu hartuta mahaiaren bueltan jarri ditu Mikal Garcia kazetariak Jose Manuel Gonzalez Aramendi, Dorleta Ugalde eta Luis Mari Zulaika kirol adituak. Biztanleriaren gehiengoa sedentarioa dela esan digute, baina baita kirolzaleen artean osagarriak eta substantzia dopanteak ugaldu egin direla, marka egitea dela hainbatentzat inportanteena, modalitate batzuetan lehia bizia dagoela… Atzean, estetika dago zenbaitetan, edo errekonozimendu publikoaren beharra, errendimenduan oinarritutako ikuspegia, espektatiba okerrak, profesionalenganako miresmena, osasuna kaltetzeko arriskuaren aurrean axolagabekeria…\nTxikitatik haurrak eskola-kirolaren filosofian heztea zeinen garrantzitsua den azpimarratu dute mahaikideek, baita administrazioak, federazioek, kirol elkarteek, proba herrikoien antolatzaileek nahiz guraso eta entrenatzaileek honetan guztian duten ardura ere. Maila amateurrean, sarriegi goi mailako kirolean jarrita dugu begirada eta errotik aldatu beharra dago norabidea, denak –tartean, baztertuenak izan ohi diren emakumeak– aintzat hartuko dituen eredua bultzatzeko eta berez osasuntsua den ariketa fisikoa muturrera eramanez burua gal ez dezagun.


Udal Gobernuak dio "zoritxarreko hutsa" izan dela Joseba Iglesiasen omenezko murala kentzea - Arrasate - Goiena.eus\nUdal Gobernuak dio "zoritxarreko hutsa" izan dela Joseba Iglesiasen omenezko murala kentzea\nXabi Gorostidi 2017-01-03 09:16\nBere heriotzaren ondorengo egunean egindako mural oroigarria kentzeak samina eta haserrea eragin ditu Joseba ezagutzen zutenen artean. Udalak Uarkape frontoi barruko pintaketak kentzeko agindua eman zion margolari bati, baina honek agindua gaizki ulertu eta frontoi kanpoko murala ezabatu zuen.\nAbenduaren 30ean, Uarkape frontoia Txikilandiarako egokitzeko lanetan aritu ziren udal langileak. Margolari bati frontoi barrualdeko eta kanpoaldeko pintaketak ezabatzea agindu eta gaizki ulertu baten ondorioz, Joseba Iglesias gazte arrasatearraren omenezko horma-irudia ezabatu zuen.\nHorrek haserrea eta samina sortu zuen Josebaren gertukoengan, eta oihartzuna izan zuen herritarrengan eta baita sare sozialetan ere. Batez ere, muralaren ezabatzea garbiketa ordenantza berrian ondorio izan zitekeelako.\nHori ikusita, Arrasateko Udal Gobernuak gertatukoa azaldu zuen prentsa ohar bidez eta baita segurtasun zibileko arduraduna den Jose Luis Etxeberriaren bitartez:\n"Txikilandia dela eta ez dela, Uarkape barrutik eta kanpotik oso zikin zegoen, eta garbiketa lanak egin genituen. Baina aurretik, 29an, argazki batzuk bidali nizkion margolariari hori ez kentzeko, baina margolariak ez zuen irakurri, eta horma irudia kendu zuen".\nEH Bilduren udal taldeak prentsa oharra plazaratu zuen, gertatutakoa gogor salatuz. Garbiketa ordenantzarekin lotu zuten horma-irudiaren ezabaketa, eta gertatukoaren errua margolariari egoztea salatu zuten.\nMurala kentzeak sortu duen haserrea ikusirik Jose Luis Etxeberriak barkamena eskatu zuen publikoki.\n"Hori gertatu da eta hemen ez dago beste gauzarik. Gaizki ulertu bat izan da, eta nik pertsonalki eskatzen diot barkamena AGAKOri eta familiari, eta familiakoak ulertu dute" azaldu zuen Etxeberriak.\nHormaren gertaerari konponbidea emateko Udal Gobernuak mural berri bat egitea proposatu du eta gastuak ordaintzeko prest agertu da.\nDuela sei urte murala egin zuten gaztetxeko kideak eta Josebaren lagunak atzo batzartu ziren, margoz estalitako paretarekin zer egin erabakitzeko.\nUdal Gobernuaren prentsa oharra\nArrasateko EH Bilduren prentsa oharra\nArrasateko alkate Maria Ubarretxenari gutun irekia\nAlberto Encinas 2017 urt 03 Debagoiena\nArrasateko bizilagun moduan idazten diet gutun hau Arrasateko alkate Maria Ubarretxenari eta Obrak, Zerbitzuak, Mantentze eta Auzoak Saileko ardura...


ELHUYAR Basque Research - Albistea: Konpositeak ekoizteko teknologia berriak\nHasiera > Albisteak > Konpositeak ekoizteko teknologia berriak\nKonpositeak ekoizteko teknologia berriak\nNoiz argitaratua: 13/12/10 | Kategoria: Ikerketa | Gaiak: #Teknologia\nTecnalia REFORM proiektuan parte hartzen ari da, eta material konposatuen mekanizazioan —ur-zorrotada bidezko ebaketan zein ohikoan— ari da zentratzen.\n1995ean, Boeing 777 hegazkinak mugak hautsi zituen hainbat norabidetan. Pantailen gainean, eta ez modelo fisikoez baliaturik, erabat CAD sistemekin egindako lehen hegazkina izan zen; bi motor baino ez dituen hegazkin handi bat zen, pisuaren % 50 aluminioz egina eta % 12 material konposatuz. 18 urte geroago, Boeing 787ak murriztu egin du aluminioaren erabilera, pisuaren 20eraino iristeraino, eta material konposatuz eginiko piezak, berriz, % 50eraino iritsi dira. Airbus A350aren kasuan, bai fuselajea bai hegoen egitura material konposatuz eginak daude nagusiki, proportzio honetan: % 53 material konposatuak eta % 19 aluminioa.\nMaterial konposatuak aeronautikan erabiltzea errealitate bihurtu da, eta beste sektore batzuetara zabaltzea produkzio-kostua txikiagotzearen mende baino ez dago, oraingoz oso garestia baita. Ekoizpenaren arloko erronken artean, bat nabarmendu daiteke, piezak doitasun handiz eta diseinuaren geometria errespetatuz ebaki behar baita.\nHorretarako, Europako REFORM proiektua (Resource-Efficient Factory Of Recyclable Manufacturing konpositea, Europako Batzordean diruz lagundua; Grant agreement zk.: 283336), zeinak 4 urteko iraupena izango baitu, material konposatuen fabrikazioan jarriko du arreta, material konposatuak fabrikatzeko teknologia garbiagoak eta efizienteagoak garatzeko. Oinarri polimerikoa duten eta hainbat motatako zuntzez indartuta dauden material horiek aukera ematen dute askoz pisu txikiagoko osagaiak egiteko, eta, hala ere, propietate mekanikoak mantentzeko edo are hobetzeko. Aplikazio gehienetan, pisu-murrizketa horrek produktuaren bizialdi osoan energia aurreztea eragiten du.\nZuntzez indartutako material konposatuak ekoizteko ziklora enfokatuta dago REFORM. Metodo hauek hartzen ditu kontuan: ijezketa, mekanizazioa (ebaketa eta ertzak berriro zorroztea), mihiztadura eta birziklapena. Tecnalia REFORM proiektuan parte hartzen ari da, beste 13 bazkiderekin batera, eta material konposatuen mekanizazioa —ur-zorrotada bidezko ebaketan zein ohikoan— ari da zentratzen. Tecnaliaren jardueren artean, hainbat materialetara eta lan-baldintzatara egokitu daitekeen kontrolaren garapena aipatu behar da, bai eta txirbila erauzteko soluzio berri bat ere, funtsezkoa piezaren azken kalitaterako.\nUr-zorrotada bidezko ebaketaren teknologian, prozesuaren inguruan eta material konposatuetan dituen aplikazioan zentratzen da ikerketa; lortu den ebaketa-modeloa CAD/CAM modulu batean ezar daiteke eta zuzenean makina-fabrikatzaileetan. Reform proiektuaren barnean, CAD/CAM modulua garatzeko erabiliko da modeloa, ModuleWorks-en eta Fraunhofer IPT-en lankidetzarekin. Prozesu horrek bi abantaila nagusi ditu ohiko mekanizazioarekiko: produktibitate handia eta ingurumen-inpaktu txikia. REFORMek material konposatuetarako optimizatutako CAD/CAM modulu bat erabiliko du, zeinak benetako industria-kasuak oinarri harturik balioztatuko baitu ingurumen-aurrezkia.\nAzken emaitzei esker, tresna berri bat izango dugu prestazio handiko material konposatuak ur-zorrotada bidez mekanizatzeko.


Bizkaiko BBNNetan ere demokrazia zero! - GARA\nArantza urkaregi EAE-ANVko Bizkaiko Batzar Nagusietako hautetsi guztien izenean\nBizkaiko BBNNetan ere demokrazia zero!\nGaur, Gernikan, EAJko Jose Luis Bilbao hautatuko dute Bizkaiko Ahaldun Nagusia. Baina jasoko duen babesak ez ditu adieraziko bizkaitarrok maitzaren 27an emandako bozak. Hauteskundeetan, Bizkaian, EAE/ANVko zerrendek 72.000 boz lortu zituzten, eta horien arabera, bost batzarkide ditu EAE/ANVk. Baina Espainiako Alderdien Legearen aginduz, horietatik lau «ilegalizatu» zituzten, «legalki» BBNNetan EAE/ANVko batzarkide bakarra egonik. Lau horiek EAJ/PNVk eta PSE-EEk eskuratu dituzte erdi bana. Bizkaiko BBNNak bizkaitarrek emandako bozen arabera osatu ahal izateko, gure aldetik egindako ahalegin guztiak alferrikakoak izan dira. Berdin du Alderdien Legearen defendatzaile sutsua den PSE-EE edota hitzez Alderdien Legearen kontra dagoen EAJ/PNV, biek muzin egin diote bizkaitarren borondatea errespetatzeari eta beren poltronei eutsi diete.\nAre gehiago, ez daude prest guztiz legitimoak garen EAE/ ANVko bost batzarkideen jarduera instituzionala errazteko. Aitzitik, akreditazioaren bila joan ginenean publikoa den eraikinera binaka sartzeko agindua eman ziguten; eta Batzar Nagusiak Gernikako Juntetxean eratu zirenean, guztiok presente egotea ere debekatu ziguten eta gonbidatu gisa sartzeko izan genituen bi batzarkideek eta «legala» den batzarkideak «Demokrazia Zero» egoera salatu genuenean kanporatuak izan ginen.\nArgi dago, oso eroso sentitzen dira beraien poltroietan, ahalik eta oposizio gutxiago izanda, herritarren borondateaz hitz eginez, baina beraien bozak errespetatu gabe. Batzarkide-taldeen osaketan oso ondo ikusi dugu nola EAJ, PSE-EE, PP, EB eta Aralar alderdiek «legalitatea» beren interesen arabera aplikatzen duten. Ezin dituzte EAE/ANVko ordezkari guztiak «legal»tzat hartu, baina bai baimentzen dutela «aliantza estrategikoa» omen zen EB-Aralar batzarkide-taldea bitan banatzea, nahiz eta araudiak kontrakoa esan.\nJose Luis Bilbaok azken lau urteotan izandako kudeaketa saldu nahi izan digu hauteskunde kanpainan eta segur aski ere horrela egingo du gaurko diskurtsoan. Baina jokoan dagoena ez da kudeaketa hutsa.\nEAE/ANVko batzarkide-taldekook lanean ari gara bestelako Bizkaia eratu nahi dugulako: Alokairuzko etxebizitzak, dauden eskaerei erantzungo dieten giza-laguntza nahikoak, zerbitzu sozialen sare publikoa, gizon eta emakumeen arteko berdintasuna gauzatzeko neurriak, enplegu duina sustatzea... eta horrelakoak dira gure lehentasunak.\nBizkaitar guztien eskubide guztiak bermatzeari lehentasuna eman eta aurrera eramaten ari diren proiektuak (Super Sur, AHT, Zabalgarbi, eta abar) geldiarazi, bizkaitarron artean erabaki ahal izateko gure lurra nola antolatu nahi dugun, zeintzuk diren behar ditugun azpiegiturak eta zeintzuk ez. Zerbitzu sozialen pribatizazioari Stop esango dion Bizkaia da behar duguna. Eta noski, aberastasuna birbanatzeko zerga-politika ezberdina behar da, orain arte eramandako kontrako bidea markatuko duena, hau da, sozietate-zerga jaitsi baino, gehien duenak gehiago ordaintzea eskatuko duena, Bizkaian bizi garenon oinarrizko beharrak asetzeko neurri sozialak hartzeko dirua egon dadin.\nBestelako Bizkaia, Euskal Herrian kokatuta eta gure herriak bizitzen duen gatazka politikoa konpontzeko bidea zabaltzen lagunduko duena. Bizkaiko BBNNek, instituzio gisa, bazterketarik gabeko elkarrizketa bultzatu beharko lukete, elkarrizketan eta akordioan guztion artean adosteko Euskal Herria bere etorkizunaren jabe izateko errepide-mapan adosteko, azken hitza beti euskal herritarrek izanda. Gehiengo sozial zabalak gatazka konpontzeko bidea elkarrizketan kokatzen du eta ordezkari politikoek bide horri ekiteko gai izan behar dugu. Hori da behintzat EAE/ANVko batzarkide-taldearen konpromisoa, gatazka konpontzeko prozesua bultzatzea eta gure herria benetako agertoki demokratikora eramateko ahaleginak egitea.


Jose Maria Agirre Ortés de Belasko - Wikipedia, entziklopedia askea.\nGasteiz, 1733ko azaroaren 8a\nGasteiz, 1798ko abenduaren 28a (65 urte)\naristokrata eta ofizierra\nArtikulu hau Montehermosoko markesari buruzkoa da; beste esanahietarako, ikus «Jose Maria Agirre».\nJose Maria Luis Agirre Ortés de Belasko (Gasteiz, 1733ko azaroaren 8a – ib., 1798ko abenduaren 28a) Montehermosoko V. markesa, arabar aitoren seme eta militarra izan zen. Arabako ilustrazioaren pertsona garrantzitsuetako bat izan zen.\nGaztea zela, Espainiako Lurreko Armadan sartu zen eta hainbat gudu eta kanpaina parte hartu eta gero teniente jeneral ere izan zen. Historia natural eta arte ederren jarraitzailea Gasteizko bere etxean benetako museo bat bildu zuen. Euskalerriaren Adiskideen Elkartearen sorreran parte hartu zuen.


Emakumeek Hondarribiko historiari egindako ekarpena gogoratzeko proiektua sortu dute | herria | GAUR8 - mila leiho zabalik\n2021 AZA. 19\nEmakumeek Hondarribiko historiari egindako ekarpena gogoratzeko proiektua sortu dute\nParean elkarteak “Emakumeen aztarnak Hondarribian” proiektua aurkeztu du. Emakumeek herri horren historiari egindako ekarpena gogora ekarri eta goraipatu nahi duen paseo birtualean oinarritzen da egitasmoa.\nCatalina de Gijon, ‘Emakumeen aztarnak Hondarribian’ proiektuko protagonistetako bat. (Parean.eus)\n«Hondarribiko historia pertsonaia ospetsuz beteta dago: erregeak, militarrak, elizgizonak, artistak. Velazquez margolari famatua ere gure kaleetatik ibili zen. Baina non dira emakumeak Hondarribiaren historiaren bilakaeran? Ez al zuten gertakari garrantzitsuenetan parte hartu?». Galdera hori bota dute “Emakumeen aztarnak Hondarribian” proiektuaren bultzatzaileek.\nEgitasmo honekin emakumeek herri horren historiari egindako ekarpena gogora ekarri eta goraipatu nahi dute. Parean elkarteak sustatuta eta Maria Jose Noain Maura historialariaren eta Andrea Villamor Sanchez ilustratzailearen laguntzarekin egin da Hondarribian barrena doan ibilaldi hau.\nIlustrazioak, audioak, eta testuak harilkatuz hamar emakumeren biografia ezagutzeko aukera jarri dute martxan. Aurkezpenean azaldu dutenez, hamar emakume hauek gai sorta bat azaldu nahian aukeratuak izan dira: sorginkeriaz, merkataritzaz, botereaz, arrantzaz, arteaz edota gerraz arituko dira, beti ere emakumeen ekarpenetik. Emakume bakoitza gainera, hirigune historikoko puntu bati lotuta agertzen da, emakumearen historia pertsonala indartuz batetik, eta oinez egin daitekeen paseo eder bat sortuz.\nHauek dira proiektuan ageri diren protagonistak eta ze gaiari lotuta dauden: María Teresa Austriakoa (ezkontza), Hélène Feillet (bidaiak), Juana Mugarrieta (gerra), Inesa Gaxen (sorginkeria), Katalina Gijongoa (itsasoa), Margaret Jordan Patterson (artea), Justizeko neska (sedukzioa), Kkatalina Alkizakoa (merkataritza), Joana Gaztelakoa. (boterea) eta Graciana Lizarraga (indarkeria).\nPaseo birtuala, audioz, ilustrazioz, testuz eta PDFz osatua dago proiektua eta Parean.eus web orrian etengabe egongo da ikusgai. Nahi duenak, nahi duenean paseoa ikusi eta bere kaxa egiteko.\nHerriko eskolekin ere harremanetan jarri dira, proiektua ezagutu eta balia dezaten.\nProiektuaren aurkezpenean historiaren joan etorrian ahaztuenak beti emakumeak izan direla gogoratu dute. «Orain gutxi arte, ez dugu kargu publikorik bete, ezta karrera politiko edo militarrik ere, eta horrek iturri historikoetan izen femeninorik ez egotea azaltzen du, emakumeak gizateriaren erdia izan arren».\nIbilaldi herritarra, azaroaren 27an\nDatorren azaroaren 27an, larunbatean, Maria Jose Noain Maurak gidatuta Emakumeen aztarnak Hondarribian paseo herritarra egingo da. Ibilaldia 11.00etan abiatuko da Arma Plazatik, doakoa izango da, baina parte hartzeko izena eman beharra dago, kopurua mugatua da-eta.


Dario Menorrek Arturo Sosa jesuiten Aita Jeneralaren pertsona eta pentsamoldea aztertu ditu DeustoForumen\nUrtebete baino gehiago geldirik egon ondoren, koronabirusaren ondorioz aurrez aurreko hitzaldiak egitea ezinezkoa izan zelako, DeustoForumek ekainaren 10ean ekin zion berriro bere jardunari Dario Menor kazetariarekin. Hura Erromako eta El Vatikanoko berriemailea da hainbat komunikabidetan, hala nola El Correo eta Vida Nueva. Dario "En camino con Ignacio" liburuaz mintzatu zen. Liburu horrek jesuiten Aita Jeneralarekin, Arturo Sosarekin, izandako elkarrizketak biltzen ditu eta 11 hizkuntzatara itzulita dago.\nTopaketa aukera bat izan zen gaurko munduari buruzko hausnarketa lanari buruz hitz egiteko, Elizari eta Jesusen Lagundiari buruz, eta hori guztia kazetariaren lan handiari esker egin da, Aita Jeneralak hitzaldiaren sarreran adierazten duen bezala: "Bere galdera bizigarriak, bere entzuteko modua, bere profesionaltasuna nire gogoeten zentzua atzematean eta idatziz jartzean gakoa izan dira emaitza hau lortzeko".\nEkitaldia aurrez aurre egin zen Deustuko Unibertsitateko Bilboko campuseko Auditoriumean, pertsona kopuru mugatu batentzat, baina online formatuan ere jarraitu ahal izan zen.\nDario Menorrek liburua nola sortu zen azaldu zuen, nola egin zizkion elkarrizketak (24 ordu 12 elkarrizketa saiotan) eta nola eraldatu eta bultzatu duten bera bere buruarengan arreta gutxiago jartzen duen eta besteei gehiago zuzentzen zaien pertsona izan nahi izatera. Eskerrak eman zizkien kuriako zenbait jesuitari, konpainiako jeneralaren mailako pertsona bat, lasai eta gaur egun komunikabideek markatzen duten presarik Gabe, elkarrizketatzeko aukera izateagatik.\nEgilearen hitzetan, liburuak Konpainiaren lau lehentasun apostolikoak aztertzen ditu eta Arturo Sosaren pertsona gertutik ezagutzeko aukera ematen du. Lan honekin Konpainiari buruz bereganatu duen ezagutzatik hainbat gai nabarmendu nahi izan zituen, hala nola jesuiten sormena, moldakortasuna –ondo prestatuak aritzeko herri eskoletan fede eta alaitasun gisa, maila goreneko unibertsitateetan, aldirietako parrokietan edo Bangladesheko errefuxiatuekin-, lidergo lana edo konpainiaren kapilaritatea. Ildo horretan, informazio orokor ugari iristen zaiola nabarmendu zuen, eta ezagutza horretatik munduari buruz hausnartzeko aukera ematen diola.\nArturo Sosaren pentsamendutik aldarrikatu egin zituen politikaz zuen ikuskera, munduaren "deskristianizazioaz" zuen begirada positiboa, klerikalismoaren salaketa eta sinodalitatearen defentsa.\nDeusto Forumeko hitzaldiaren bigarren zatian, Silvia Rozas, Jesusen alaba eta ECCLESIAko zuzendariarekin solasean, Dario Menor kazetariak Vatikanoko komunikatzaile gisa izandako esperientziaz hitz egin zuen, eta, zehatzago, Francisco Aita Santuari, Aita Jeneralarekin batera, egindako bisitaz.\nDeustoForum pandemiaren ostean\nOsasun-egoera ez da ona izan DeustoForumeko ekitaldiak egiteko, 30 urte baino gehiagoko ibilbidean egin diren bezala. Hala ere, pandemiaren bilakaerari dagokionez, gaur egun aurreikuspen onak daudenez, taldeak pixkanaka ekin behar dio jarduerari, betiere dagozkion prebentzio-neurriak betetzen direla bermatuz, eta espero du ekitaldi horrek aldi berri baten hasiera markatzea. Aldi horrek jarraipena izango du uda ondoren, egoerak ahalbidetzen badu, eta bere ekintzetan publikoaren presentzia berriro izateko aukera izango du.


HANKA BAT - Humanity at Music\nHumanity at Music\nH AT MUSIC\nZER DA HUMANITY AT MUSIC\nPROIEKTUA ETA ARTISTAK\n› FERNANDO VELÁZQUEZ\n› JON MAYA\n› ORIOL ROCH\n› JON SARASUA\n› ONINTZA ENBEITA\n› MAITE MUTUBERRIA\nBidali zure argazki bat hanka bat praktikan jarrita, hatmusic@mondragoncorporation.com helbidera, eta bozkatuena izatea lortzen baduzu irailaren 14ean Vitoria-Gasteizko Buesa Arenan ospatuko den ikuskizunerako 2 sarrera irabaziko dituzu.\nEnvíanos tu fotografía poniendo en práctiva tu hanka bat al correo hatmusic@mondragoncorporation.com, consigue que sea la más votada y consigue dos entradas para el espectáculo que tendrá lugar el 14 de septiembre de este año en el Buesa Arena en Vitoria-Gasteiz.\nAuthor: Humanity at Music\nVotar por esta fotografía\nhanka bat humanity at music a3\nhanka bat humanity at music a1\nLiburua, oparitzeko eta gordetzeko altxorra\nMaite Mutuberria proiektuko ilustratzaileak dioen moduan, liburuak altxor baten balioa du. Etxean lasai irakurri eta gordetzeko liburu horietakoa da. Euskal kooperatibagintzaren iragana, oraina eta etorkizuna biltzen ditu, baina, batez ere, lan artistiko eta iradokitzailea da. Kooperatibagintza barrutik bizi (izan) duen edozeinen etxean egon beharrekoa.\nLegezko oharra · Cookien politika · 2019 © MONDRAGON S. COOP.


Museoaren bildumako zuloak osatzen | Kultura | Berria\nMuseoaren bildumako zuloak osatzen\nBilboko Arte Ederren Museoak aurten erositako eta azken bi urteetan dohaintzan jasotako piezak aurkeztu ditu. Diru sail berezi bat sortu dute emakumezko artisten lanak erosteko\n2019ko urriak 10 - Bilbo\nBi hutsune historiko daramatza Bilboko Arte Ederren Museoak aspaldi arrastan. Batetik, lau urte eman ditu bildumarako artelanak erosteko diru sailik gabe, eta, bestetik, nabarmena da emakumezko artisten lanekiko izan duen arreta falta ere. Bi zulo horiek betez joateko borondatea azaldu nahi izan du, orain, Miguel Zugaza museoko zuzendariak. Besteak beste, Adolfo Guiarden, Paul Gauguinen eta Nikolas Lekuonaren hainbat artelan erosteko baliatu dute Eusko Jaurlaritzak, Bizkaiko Foru Aldundiak eta Bilboko Udalak 2019rako bideratutako 300.000 euroko poltsa, eta, horrekin batera, hiru milioi euroan baloratutako lan sorta garrantzitsu bat ere jaso dute dohaintzan azken bi urteetan. Baina, aldi berean, emakumezko artisten lanak erosteko ildo berezi bat ere jarri dute abian, eta, besteak beste, Isabel Bakedano, Elena Mendizabal eta Miren Arenzanaren obrak erosi dituzte hari esker. Lan horietako 19 ikusgai daude ABC erakusketan.\nDatuak badaude. Adibidez, museoak 72 bakarkako erakusketa antolatu ditu 1997tik gaur arte, eta haietako bi bakarrik izan dira emakumezko artistei eskainitakoak. Eta antzera bilduman ere, gutxiengo nabarmena baitira andrazkoek sortutako lanak erakundearen funtsetan. Kexa bat baino gehiago izan da sektorean arrazoi horregatik urteotan, eta zuzendari kargua hartu zuenetik azaldu zuen Zugazak egoera konpontzeko neurriak hartzeko asmoa. Horretarako sortu zuten Emak programa, eta horregatik sartu zuten museoaren plan estrategikoan. Aurkeztu berri dituzten emakumezko artisten obren erosketa izan da proiektu horren lehen ekintza publiko eta egiaztagarria. Zugazak azaldu du: «Genero ikuspegia bilduman eta museoan txertatzeko betebeharra jarri diogu geure buruari. Hori da Emak programa, eta plan estrategikoan dator». Eta Nadia Barkate, Idoia Monton, eta Gema Intxaustiren lanak ere erosi dituzte, Bakedano, Mendizabal eta Arenzanaren lanez gain.\nInpresionismoa arte ote den\nGuiardek 1888an margotutako Bakioko baserritarra koadroa da bildumarako erosi duten lanik esanguratsuenetariko bat. Pieza hori «oso garrantzitsua» da XIX. mendeko artearen historian, Javier Novo Bilduma sailaren buruaren hitzetan. Artista Parisen egon berri zen koadroa margotu aurretik, eta, handik bueltan, Bakioko nekazaritza giroan topatu zuen inpresionistei ikasitako teknikak baliatzeko aitzakia: nekazari edadetu bat, zuhaitz baten gerizpean, argi-itzaletan.\n«Artelanak polemika piztu zuen», azaldu du Novok. Inpresionismoa artetzat zeukatenen eta ez zeukatenen artean sortu zen eztabaida lana Bilbon erakutsi zutenean, eta Guiard bera nabarmendu zen aldekoenen artean. 170.000 euro ordaindu ditu museoak lan horren truke, baina hainbat txandatan pagatzeko tratua egin dute saltzailearekin, eta horrela lortu dute museoaren erosketetarako sailaren erdia pieza bakar batean ez joatea.\nPaul Gauguin artistaren grabatu txiki bat da beste erosketa garrantzitsuetako bat. Stephane Mallarme poetari egindako erretratu bat da, 1891koa; 18 zentimetro luze, 14 zentimetro zabal eta, halere, «harribitxitxo bat», Miriam Alzuri Erakusketa saileko teknikariaren hitzetan. Izan ere, gutxi dira Gauguinek egindako grabatuak. Hain gutxi, ezen, kasu honetan ere, Leon Fauche margolari eta grabatzaileak utzi behar izan baitzizkion akuafortea egiteko beharrezko materialak, eta Eugene Carriererengandik jaso baitzituen artelana osatzeko aholku teknikoak.\nSasoi oparoagoen zain\nMuseoak Jose Ramon Anda artistari erosi dion lanak eman dezake erakundeak urteotan izan dituen aurrekontu gorabeheren berri. 2012an, bakarkako erakusketa bat antolatu zioten sortzaileari, eta haren lan bat erosteko borondatea ere agertu zuten hasieratik. Erakusketa bukatu zenean, ordea, diru nahikorik ez zegoenez, artistak museoan utzi zuen Sartu ahal baduzu eskultura, sasoi oparoagoak helduko zain. Orain arte. Aurten pasatu baita pieza museoaren bildumaren parte izatera.\nAurrez ere bazituzten Nikolas Lekuonaren lanak bilduman, baina margolanak ziren denak. Horregatik, artistaren bi fotomuntatze erosi dituzte orain, eta dohaintzan jaso dituzte sortzaileak arrebari egindako erretratua eta haren objektu pertsonalen sorta bat ere.\nEta antzera gertatu da beste erosketa askorekin ere. «Egin ditugun erosketak beste lan batzuk dohaintzan utziz osatzen laguntzeko eskatu diegu artistei», azaldu du Zugazak. Eta luzea da proposamena onartu duten sortzaileen zerrenda. Besteak beste, Richard Serra, Pablo Gargallo, Eduardo Arroyo, Miren Arenzana, Pablo Milikua, Gema Intxausti, Remigio Mendiburu eta beste hamaika sortzaileren piezak jaso ditu erakundeak bi urteotan, eta museoko zuzendariak esker ona azaldu du horregatik. 176 lan izan dira guztira. «Azkenaldian jaso dugun babes filantropikorik garrantzitsuena da».\nHemendik aurrera bilduma handitzen jarraitzea da zuzendariaren asmoa, eta aurrekontu «egonkor» bat edukiko dutela espero du. «Konfiantza dugu».


SEO ez da zure webgunearekin gelditzen | Martech Zone\n12ko otsailaren 2011a, larunbata Igandea, urria 4, 2015 Douglas Karr\nNoizbehinka, Highbridge tokia du gure lanpetuta dagoen ordutegian gure bazkide diren enpresei laguntzeko. Batzuei buruz blog egiten dugu, sarean ditugu irratsaio, infografia batzuk diseinatu ditugu beste batzuentzat eta software lizentziak ematen ditugu (sare sozialen jarraipena egiteko mordoa bidali berri dugu) eta SEO sustapena ere egin! Iazko oporretarako, hau egitea erabaki genuen guztiak gure bazkideena.\nOpari horietako bat Agent Sauce-ren osagarrizko promozio paketea zen higiezinen marketina konpainia. Adam beti ari da nire negozioari laguntzen, kode eta azpiegitura lanetan laguntzen gaitu, gu sustatzen ditu edo, besterik gabe, lagun izateko lagun ona da. Itzulera ordua zen! Pakete honen balioa 1,000 dolar ingurukoa zen.\nBlog batzuk, laster-marken guneak eta beste baliabide garrantzitsu batzuk zuzendu genituen eta Adam-en izenean eduki bikaina idazten lan egitera joan ginen. Agent Sauce lehendik optimizatuta zegoen eta zenbait gako-hitzetan sailkatzen zen; beraz, horietan soilik kontzentratu ginen. Promozioak funtzionatu zuen eta Adamek atsegina izan zuen emaitzak partekatzeko.\nUrtarrilaz geroztik (60 egun baino gutxiago), Agent Sauce analytics igoera nabarmena izan dute igoeraren ondoren:\nBisitak% 47 igo dira\nOrrialde ikustaldiak% 54 igo dira\nErrebote tasa% 10.5 jaitsi da\nGunean denbora% 37 igo da\nBisita berriak% 7 igo dira\nEstatistika horiek kolektiboki ikusita, zenbaki guztiak norabide egokian mugitu direla ohartuko zara. Zergatik? Zure webgunea eduki egokia lortzeko barnean optimizatuta egoteak ez du esan nahi bilatzaileek horrela ikusten dutenik. Gunetik kanpoko edukia zure webgunera estekekin berresten da. Bilatzaileek zure gunea erakusten duten gako-hitzak ikusten dituztenean, zure webgunea gora egiten dute sailkapen horietan.\nTrafiko orokorra murriztu den tokian lan egin dugun bezeroak izan ditugu ... baina hobeto bideratuta zegoenez, abantailak eta bihurketak handitu egin dira. Ikusle egokia zure webgunera erakartzea da, ez soilik ikusle gehiago. Adam-en estatistikek erakusten dute jendea denbora gehiagoan geratzen dela, gutxiago uzten dutela, eta horietako gehiago datozela ... hori da denek ikusi nahi dutena, eta ez da horrelakorik gertatu gunean!\n13 otsailak 2011, 7:16\nSusmoa dut Digital Home Info-k benetan ikusi nahi duena ordaindutako erregistro gehiago direla beren zerbitzuetarako, ez soilik bisita eta orrialde bistaratzea, etab. Nola izaten dira bihurketak trafiko handituarekin? Ez al da hori benetan axola duen guztia?\n13 otsailak 2011, 8:08\nGaldera bikaina - eta zurekin ados nago 100% Paulekin. Industria askotan bezala, Adamek ez du ordainketa prozesurik bere webgunean eta konpromisoak salmentara bideratzen dira. Adam nahiko atsegina izan zen estatistika hauek emateko, baina salmentak momentu honetan ez dira ezagutzen. Hilabete batzuk gehiago izango direla susmatzen dut, bere salmenten inbututik eramaten dituela.\n15 otsailak 2011, 6: 29etan\nPaul, ados nago benetan nahi duguna bihurketa hobeak direla. Ordainketa prozesua linean dugun arren (barkatu Doug), gure bezero gutxik hartzen dute bide hori. Doug-ek esan bezala, webgunearen bidez bezeroak sortzen ditugu eta salmentarako elikatzen ditugu. Atzo gauean zure iruzkina ikusi nuenean, joan den urteko epe berean sortutako eta salmentak burututako abantailak aztertu nituen. Esan dezaket aurten ~% 40 bezero gehiago sortu genituela eta aurten% 25% bezero gehiago gehitu genituela. Zenbait faktore izan daitezke, hobekuntza ekonomikoa, denboraldia, salmenten hazkundea hazkunde ereduan dagoen negozioaren izaera bera izatea eta abar ... Oinarrizko zera da: trafiko legitimoaren gehikuntzak (ez begi-globoak soilik) salmenten igoera. Gakoa trafiko zilegia zela.


Aurrekoa Otsailak 20 Asteartea Hurrengoa\nOtsailak 20 • 20:00 • Gazteszena (Egia K.E.) (Egia) Antzerkia eta Dantza\nItsasoan bezala, bizitzan ere naufragioak izaten dira.\nItsasoan hondoa jo, kroskoa zatitu, ekaitza pairatu, olatuen kolpea jaso edo besterik gabe txalupak hondoratzen diren bezala, bizitzan ere, hondoa jotzen dugu, bihotza kraskatu edo patuaren kolpearengatik itotzen gara.\nEta itsasoan, batzuk erreskatatuak edo igeri eginez kostara iristen diren bezala; bizitzan ere batzuetan, onik irteten gara.\nBaina ez ahaztu, azkenean, erremediorik gabe, urperatuko garela eta ordura arte naufragoak izango garela.\nOtsailak 20 - 23 • 19:00-21:00 • San Telmo Museoa (Parte Zaharra) Kultura +\nOtsailak 20 • 11:00 + 18:00 • San Telmo Museoa (Parte Zaharra) Kultura +\nKirola era baloreak: haurrentzako tailerra\nOtsailak 20 • 17:00-18:30 • Ernest Lluch K.E. (Amara) Kultura +\nKirola balore positibo ugariez beteta dago: adiskidetasuna, ahalegina, solidaritatea, errespetua...Lehenik hitzen erruleta batean arituko gara jolasean, balore horiek lantzeko eta gozatzeko lagungarri izango zaigun jokoan, eta gero horma-irudi handi bat margotuko dugu guztion artean, "Hitzapasa" hain berezi horretako argazkiekin eta hitzekin.\nEta hori guztia Real Sociedadeko jokalariekin parte hartuz gainera!\nAdina: 7-11 urte.\nInfo. +: Korner\nIzen-ematea: Ernest Lluch Kultur Etxean otsailaren 13tik aurrera.\nOtsailak 20 • 11:00 • Tabakalera Tailerrak